c: application/epub+zip

text:
Kontenido
© 2014 Watch Tower Bible and Tract Society of Pennsylvania
PÁGINA 12 • KANTIKA: 3, 65
“Stima Bo Próhimo Meskos ku Bo Mes”
PÁGINA 17 • KANTIKA: 84, 72
Mira Nos Rumannan Ku Ta Parse Débil Manera Yehova Ta Mira Nan
PÁGINA 23 • KANTIKA: 77, 79
Yuda Nos Ruman Hòmbernan Alkansá Nan Pleno Potensial
PÁGINA 28 • KANTIKA: 42, 124
▪ “Stima Yehova Bo Dios”
▪ “Stima Bo Próhimo Meskos ku Bo Mes”
E dos artíkulonan akí ta trata e dos mandamentunan ku segun Hesukristu tabata esnan di mas importante di Lei. Kiko Hesus tabata ke men ora el a bisa ku nos tin ku stima Yehova ku henter nos kurason, alma i mente? Kon nos por demostrá ku nos ta stima nos próhimo meskos ku nos mes?
▪ Mira Nos Rumannan Ku Ta Parse Débil Manera Yehova Ta Mira Nan
▪ Yuda Nos Ruman Hòmbernan Alkansá Nan Pleno Potensial
E artíkulonan akí ta splika kon nos por yuda nos rumannan ku ta parse débil. Ademas, nos lo siña kon nos por yuda nos ruman hòmbernan hóben òf esnan resien batisá pa alkansá nan pleno potensial.
3 “Wak Kaminda Bo Ta Kana” pa Bo Bai Dilanti
8 Kon Nos Por Yuda un Ruman Divorsiá?
22 Bo Ta Kòrda?
PORTADA: Kantu di Riu Okavango na Botswana. Rumannan ta prediká e bon notisia na piskadónan ku ta papia mbukushu.
2.021.000
2.096
47
5.735
TEMPU ku e pueblo di Dios a sali for di Babilonia na aña 537 promé ku Kristu, Yehova a mustra interes den e ruta ku nan mester a kana pa yega Herúsalèm. El a bisa nan: “Prepará e kaminda pa e pueblo; drecha, drecha e kaminda grandi; kita e piedranan.” (Isa. 62:10) Imaginá bo kon algun di e hudiunan a hasi esei. Kisas nan a forma gruponan ku a bai dilanti pa drecha e kaminda, tal bes yena buraku i kita piedra for di kaminda. Di e manera ei nan a hasi e biahe mas fásil pa nan rumannan ku tabata biniendo nan tras.
Nos lo por kompará e ruta ku e israelitanan mester a kana ku un kaminda ku ta hiba na metanan spiritual. Yehova ke pa tur su sirbidónan kana riba e kaminda ei sin opstákulo innesesario. Su Palabra ta konsehá nos: “Wak kaminda bo ta kana, ya bo ta kana sigur.” (Pro. 4:26, BPK) Sea ku nos ta yòn òf nò, nos tur por saka un lès for di e konseho sabí ei.
Probablemente bo a yega di tende hende bisa di un teenager: ‘E tin tur kos na su fabor,’ òf, ‘Lo e yega leu.’ Por lo general, hóbennan tin bon salú, nan ta kapta kos lihé i nan tin e deseo pa tin éksito den bida. P’esei mes Beibel ta bisa: “Gloria di hende yòn ta nan forsa.” (Pro. 20:29) Un hóben ku ta usa su talentonan i energia pa sirbi Yehova por alkansá metanan spiritual i haña berdadero felisidat den bida.
Pero, manera bo sa, mundu tambe ta duna hopi balor na e potensial di nos hóbennan. Ora un Testigu hóben ta presta bon na skol, su dekano, maestro òf kompañero di skol por pone preshon riba dje pa e sigui un enseñansa superior pa asina e por tin éksito den e mundu akí. Òf si e ta bon den deporte, scoutnan por purba konvens’é pa e bira un deportista profeshonal. Abo a yega di haña bo den un situashon asina, òf bo konosé un hende ku ta bou di e preshon ei? Kiko por yuda un kristian tuma un desishon sabí?
E siñansanan di Beibel por yuda bo skohe e mihó kaminda den bida. Eklesiástes 12:1 ta bisa: “Kòrda tambe riba bo Kreador den e dianan di bo hubentut.” Awor, kon ta e mihó manera ku abo komo hóben por ‘kòrda riba bo Kreador’?
Pensa por ehèmpel un ratu riba kiko a pasa ku Eric,* kende ta biba na Wèst Afrika. Eric tabata gusta hunga futbòl. Tempu ku e tabatin 15 aña, el a kai den selekshon di un tim nashonal. Esei a nifiká ku poko tempu despues e tabatin chèns di bai Europa pa risibí entrenamentu profeshonal, i kisas sigui un karera profeshonal. Pero kon Eric lo por a apliká asina e konseho pa ‘kòrda riba su Kreador’? Laga nos wak kiko Eric a hasi i ki lès nos por saka for di esaki.
Tempu ku Eric tabata bai skol, el a kuminsá studia Beibel ku Testigunan di Yehova. El a siña ku su Kreador lo kaba pa semper ku e problemanan di humanidat. Eric a mira e importansia di usa su tempu i energia pa hasi Dios su boluntat. P’esei, en bes di sigui un karera profeshonal den deporte, el a batisá i a hasi esfuerso pa progresá spiritualmente. Ku tempu el a bira un sirbidó ministerial i mas despues el a haña invitashon pa asistí na e Skol Bíbliko pa Ruman Hòmber Soltero.
Si Eric a sigui un karera den deporte, kisas lo el a bira riku i famoso. Ma el a realisá ku loke Beibel ta bisa ta bèrdat: “E rikesa di un hende riku ta su stat fortifiká, i manera muraya haltu den su mes imaginashon.” (Pro. 18:11) En bèrdat, e supuesto siguridat ku rikesa ta duna un hende ta djis un ilushon. Ademas, hende ku ta golos pa bira riku hopi biaha ‘ta kousa nan mes hopi doló.’—1 Tim. 6:9, 10.
Ta bunita pa mira ku hopi hóben a haña goso i berdadero siguridat den e sirbishi di tempu kompleto. Eric a bisa: “Awor mi ta forma parti di un ‘tim’ grandi di sirbidó di Yehova di tempu kompleto. Esei ta e mihó tim ku mi por ta aden, i mi ta gradisí Yehova ku el a mustra mi e úniko kaminda ku ta hiba na berdadero felisidat i éksito den bida.”
Kiko di abo? En bes di sigui tras di metanan di e mundu akí, pakiko bo no ta hasi “bo kamindanan” firme dor di bira un pionero?—Wak e kuadro “Benefisionan Ku Universidat No Por Duna Bo.”
Un pareha ku a bishitá e sukursal na Merka a ripará ku e bètelitanan ku ta sirbi einan ta masha felis. Mas despues, e ruman muhé a skirbi: “Nos bida a bira muchu kómodo.” E pareha a disidí di trese kambio den nan bida pa por dediká mas tempu i energia den sirbishi na Yehova.
Na un dado momento, ku tur e kambionan ku e pareha akí kier a hasi, nan no tabata sa unda pa kuminsá. Pero un dia nan tabata meditá riba e teksto pa e dia ei. Tabata e teksto di Huan 8:31, kaminda Hesus ta bisa: “Si boso keda fiel na mi palabranan, boso realmente ta mi disipelnan.” Ku e teksto ei na mente, nan a pensa: “Kualke sakrifisio ku nos tin ku hasi pa simplifiká nos bida ta bale la pena.” Pues, nan a bende nan kas grandi, libra nan mes di otro karga i muda pa un kongregashon ku tabatin mester di yudansa. Awor nan ta pionero regular, pero tambe nan ta yuda den konstrukshon di Salòn di Reino i ta sirbi komo boluntario na kongresonan di distrito. Kon nan ta sinti nan mes awor? Nan a bisa: “Awor ku nos ta hiba un bida mas simpel, nos mes ta keda asombrá di e goso ku nos ta sinti di por hasi presis loke Yehova su organisashon ta animá nos pa hasi.”
Sálomon a skirbi: “Laga bo wowo wak règt bo dilanti; laga bo klèp di wowo keda fihá stret bo dilanti.” (Pro. 4:25) Meskos ku un shofùr tin ku mantené su bista riba e kaminda su dilanti, asina tambe nos tin ku evitá kosnan ku por distraí nos i stroba nos di pone metanan spiritual i alkansá nan.
Ki meta spiritual bo por pone pa alkansá? Un bunita meta ta pa drenta den sirbishi di tempu kompleto. Òf kisas bo por bai yuda un kongregashon den bisindario ku tin mester di publikadónan ku eksperensia pa kubri nan teritorio grandi. Tal bes un kongregashon tin hopi publikadó, pero tiki ansiano i sirbidó ministerial. Abo lo por ofresé bo mes pa yuda? Pakiko no papia ku e superintendente di sirkuito pa wak ki sugerensia e tin pa bo? Si bo ta interesá pa bai yuda mas leu, bo por skirbi sukursal pa sa kua kongregashon ku ta keda leu mester di yudansa.*
Laga nos bai bèk na e esena deskribí na Isaías 62:10. Algun di e hudiunan a traha duru pa drecha e kaminda i kita opstákulo for di kaminda pa asina e pueblo di Dios por a bolbe nan pais natal. Si bo ta hasiendo esfuerso pa logra metanan den bo sirbishi na Dios, no entregá. Ku su yudansa, abo tambe lo por alkansá bo metanan. Sigui pidi Yehova sabiduria segun ku bo ta kita opstákulo for di den bo kaminda. Ku tempu lo bo bai mira kon e ta yuda bo “wak kaminda bo ta kana.”—Pro. 4:26, BPK.
Beibel no tin nada kontra di kremashon.
Algun relato bíbliko ta mustra ku hende a yega di kima kurpa òf wesu di hende morto. (Hos. 7:25; 2 Kró. 34:4, 5) Esei kisas tabata un indikashon ku e hendenan ei no a meresé un entiero digno. Ma no ta pa e motibu ei so nan tabata krema kadaver.
Nos por komprondé esei for di e relato tokante e morto di Rei Saul i su tres yu hòmbernan. Tur kuater a muri den guera kontra e filisteonan. Un di e yunan tabata Jonatan, amigu leal di David. Ora algun israelita balente ku tabata biba na Jabes di Galaad a tende loke a pasa, nan a bai buska e kuater kadavernan, kima nan i despues dera e wesunan. Despues David a elogiá e israelitanan pa loke nan a hasi.—1 Sam. 31:2, 8-13; 2 Sam. 2:4-6.
E speransa di Beibel pa hende morto ta resurekshon, esta, ku Dios ta restorá e persona bèk na bida. Sea su kurpa morto a ser kremá òf nò, esei no ta stroba Yehova di restor’é bèk na bida ku un kurpa nobo. Pensa riba e tres hebreonan fiel ku a enfrentá morto den un fòrnu di kandela, riba òrdu di Rei Nabukodonosor. Nan no tabatin nodi di tin miedu ku Dios lo no por a resusitá nan si akaso nan kurpa a kaba na nada den e kandela. (Dan. 3:16-18) Meskos ta konta tambe pa e kristiannan fiel ku a muri i despues a ser kremá den e kamponan di konsentrashon nazi. Tambe tin vários sirbidó leal di Dios ku a pèrdè nan bida den eksploshonnan òf otro aksidentenan sin ku a keda rastro di nan kurpa atras. Tòg nan resurekshon ta garantisá.—Rev. 20:13.
Pa Yehova resusitá un hende, e no tin nodi di form’é bèk ku e restunan di e kurpa ku e tabatin. Nos por mira esei for di e manera ku Dios ta resusitá kristian ungí pa bida selestial. Meskos ku Hesus, kende “a haña bida bèk den spiritu,” kristiannan ungí tambe ta resusitá ku e mesun personalidat, pero ku un kurpa spiritual. Nan no ta bai shelu ku ningun parti di nan kurpa físiko.—1 Ped. 3:18; 1 Kor. 15:42-53; 1 Huan 3:2.
Nos speransa den e resurekshon ta basá, no riba kiko lo pasa ku nos kurpa, sino riba fe den e kapasidat i deseo di Dios pa kumpli ku su promesanan. (Echo. 24:15) Kisas nos no ta komprondé kompletamente kon Dios a hasi e milager di resurekshon den pasado òf kon lo e hasi esei den futuro. Sinembargo, nos ta pone nos konfiansa den Yehova, kende a duna nos “un garantia” ora el a resusitá Hesus.—Echo. 17:31; Luk. 24:2, 3.
Ora kristiannan tin ku disidí kiko pa hasi ku e kurpa di nan defuntu, ta bon pa nan tene kuenta ku kustumbernan lokal, sintimentu di hende i tambe e rekisitonan legal. (2 Kor. 6:3, 4) Ta keda na e persona mes òf su famia pa disidí si mester krema su kurpa despues ku e fayesé òf nò.
Kasi sigur bo konosé un òf mas hende divorsiá, pasobra divorsio a bira algu hopi komun. Por ehèmpel, un estudio ku nan a hasi na Polonia a revelá ku hende ku tin rònt di 30 aña di edat i ku tin entre tres pa seis aña kasá ta esnan ku tin mas chèns di divorsiá. Pero no ta hende di e edatnan ei so ta divorsiá.
De echo, na Kòrsou, segun Ofisina Sentral di Estadístika, den e último sinku añanan, komo promedio, pa kada 100 matrimonio ku a tuma lugá tabatin 50 divorsio. I meskos ta tumando lugá den hopi otro pais.
Kiko un divorsio ta trese kuné? Un konsehero vèrsá riba tereno di matrimonio na Ost Europa a bisa: “Divorsio ta ofisialisá loke a tuma lugá kaba: kiebro di un relashon i e separashon ku esei ta trese kuné, algu ku ta kousa hopi doló emoshonal.” El a agregá: “Hopi biaha e ta lanta un ola di emoshon fuerte manera rabia, duele, desepshon, desesperashon i bèrgwensa.” Asta e por pone e hendenan afektá pensa di kometé suisidio. “Na momento ku hues duna e veredikto di divorsio, e siguiente fase ta kuminsá. Ora un persona divorsiá sinti un bashí den su bida i sintimentunan di soledat dal e, e por kuminsá puntra su mes: ‘Awor ku mi a divorsiá, ken mi ta realmente? Kiko mi ta buska den bida?’”
Ewa* ta kòrda kon el a sinti su mes algun aña pasá: “Despues di mi divorsio, mi a sinti masha bèrgwensa ora mi bisiña- i koleganan di trabou a yama mi ‘un muhé divorsiá.’ Mi tabata kushi di rabia. Komo ku mi a keda mi so ku dos yu chikí, mi mes tabata mama i tata a la bes.” Adam, kende tabata un ansiano respetá di kongregashon pa 12 aña largu, a bisa: “Mi a pèrdè asina tantu rèspèt propio ku tin biaha mi ta yena di rabia i ta haña gana di alehá mi mes for di tur hende.”
Preokupá tokante futuro, algun hende ta lucha pa rekobrá nan ekilibrio emoshonal, asta añanan despues di nan divorsio. Tal bes nan ta pensa ku niun otro hende no ta interesá den nan. Ademas, manera un periodista spesialisá riba e tereno di divorsio a bisa, awor nan tin ku “kambia nan kustumbernan i siña kon pa trata ku nan problemanan nan so.”
Stanisław ta kòrda lo siguiente: “Ora nos a divorsiá, mi èks esposa no tabata ke pa mi wak mi dos yu muhénan chikí. Esei a pone mi kuminsá sinti ku niun hende no tabata interesá mas den mi i ku asta Yehova a bandoná mi. Mi a pèrdè tur gana di biba. Ku tempu mi a realisá kon kiboká mi tabata.” Un ruman divorsiá ku yama Wanda tambe a sinti su mes insigur pa ku su futuro. El a bisa: “Mi tabata konvensí ku lo yega e dia ku niun otro hende, ni mi rumannan kristian, lo no a mustra interes mas den mi òf den mi yunan. Sinembargo, awor mi ta mira kuantu e rumannan a yuda nos i apoyá ami den mi esfuersonan pa lanta mi yunan den e bèrdat.”
E komentarionan akí ta mustra anto ku algun hende divorsiá ta keda afektá pa un ola di emoshon negativo. Kisas nan ta pèrdè nan balor propio i pensa ku nan no meresé atenshon di otro hende. Ademas, nan por kuminsá enfoká muchu riba fout di otro hende. Komo resultado, nan por pensa ku e rumannan di nan kongregashon no ta interesá den nan i ku nan ta indiferente. No opstante, eksperensianan manera di Stanisław i Wanda ta mustra ku personanan divorsiá ku tempu ta realisá ku nan rumannan den fe realmente ta interesá den nan. En realidat, den hopi kaso e rumannan a resultá di ta un gran yudansa, aunke esei no tabata bisto na prinsipio.
Maske kuantu nos hasi nos bèst, nos tin ku kòrda ku tempu tempu soledat por dal un ruman kristian divorsiá. Spesialmente ruman muhénan divorsiá por kere ku kasi niun ruman no ta interesá den nan. Alicja ta atmití: “Ya mi tin ocho aña divorsiá. Pero te ainda mi ta sinti tin biaha ku mi no ta bal nada. Na momentonan asina mi ta haña gana di isolá mi mes i sinta yora den un huki.”
Aunke e sintimentunan akí ta normal pa un persona divorsiá, Beibel ta konsehá nos pa no isolá nos mes. Si nos bai kontra e konseho akí, nos lo ta rechasando “sabiduria [práktiko].” (Pro. 18:1) Sinembargo, ken ku ta sinti soledat mester komprondé sí ku no ta sabí pa buska kada biaha konseho òf konsuelo serka un persona di e sekso opuesto. Si e hasi esei, sintimentunan romántiko inapropiá por kuminsá desaroyá entre nan dos.
Nos rumannan divorsiá por haña nan ku un laman di emoshon negativo, manera miedu pa ku futuro, sintimentu di soledat òf asta rechaso. En bista ku e sintimentunan akí ta normal i na mes momento difísil pa superá, laga nos imitá Yehova i duna e rumannan akí tur nos sosten. (Sal. 55:22; 1 Ped. 5:6, 7) Nos por ta sigur ku nan lo apresiá masha kualke yudansa ku nos por duna nan. Nan lo mira ku den e kongregashon nan por konta ku berdadero amigu!—Pro. 17:17; 18:24.
^ par. 6 A kambia algun nòmber.
“Stima Yehova bo Dios ku henter bo kurason, ku henter bo alma i ku henter bo mente.” —MAT. 22:37.
1. Pakiko e amor entre Dios i su Yu a krese?
HESUKRISTU, Yu di Yehova, a deklará: “Mi ta stima e Tata.” (Huan 14:31) Tambe el a bisa: “E Tata tin kariño pa e Yu.” (Huan 5:20) Esei no mester sorprendé nos, ya ku promé ku Hesus a bini na tera, el a traha miónes i miónes di aña ku su Tata den shelu. E tabata Dios su “trahadó eksperto.” (Pro. 8:30) Durante e tempu ei, el a siña hopi tokante e kualidatnan di su Tata, i e amor ku nan tabatin pa otro tabata krese mas i mas.
2. (a) Kiko ta amor? (b) Ki preguntanan nos lo bai kontestá?
2 Amor ta entre otro un sintimentu di kariño profundo pa un persona. Beibel ta bisa nos: “Yehova tin masha kariño.” (Sant. 5:11) Komo ku Dios tin e kariño ei pa nos, nos tambe mester tin e mesun kariño ei p’e. Si nos ta obedes’é Yehova, lo e demostrá su amor na nos. (Lesa Deuteronomio 7:12, 13.) Pero kon nos por stima un persona ku nos no ta mira? Kiko ta nifiká stima Dios? Ki motibu nos tin pa stim’é? I kon nos por demostrá nos amor p’e?
3, 4. Dikon nos por stima Yehova?
3 “Dios ta un Spiritu”; esei ta nifiká ku nos no por mir’é. (Huan 4:24) Tòg nos por stim’é i Beibel ta animá nos pa hasi esei. Por ehèmpel, Moises a bisa e israelitanan: “Stima SEÑOR bo Dios ku henter bo kurason, ku henter bo alma i ku tur bo forsa.”—Deu. 6:5.
4 Dikon nos por stima Dios? Pasobra el a krea nos ku un nesesidat pa ador’é i ku e kapasidat pa demostrá amor. Ora nos satisfasé e nesesidat ei, nos amor pa Dios ta krese i esei ta hasi nos felis. Esei ta loke Hesus tabata ke men ora el a bisa: “Felis ta esnan ku ta konsiente di nan nesesidat spiritual, ya ku e Reino di shelu ta di nan.” (Mat. 5:3) Hopi hende ta di akuerdo ku di naturalesa e ser humano tin e deseo di adorá Dios. E eskritor A. C. Morrison a bisa: ‘E idea ku semper hende a buska Dios i ke kere den un ser supremo ta laga nos keda asombrá.’—Man Does Not Stand Alone.
5. Kon nos por sa ku tin sentido pa buska Dios?
5 Tin sentido pa buska Dios? Ta posibel pa hañ’é? Sí, pasobra e mes ke pa nos hañ’é. Apòstel Pablo a konfirmá esaki ora el a papia ku un grupo di hende den e Areópago. For di einan hende por a mira e Partenon, un tèmpel dediká na Atenea, diosa di e stat antiguo di Aténas. Imaginá bo einan den e multitut ora Pablo a papia tokante “e Dios ku a traha mundu i tur loke tin den dje,” i despues splika ku Dios “no ta biba den tèmpel ku man di hende a traha.” E apòstel a bisa tambe: “For di ún hende el a traha tur nashon, pa nan biba riba henter e superfisie di tera, i el a dekretá e tempunan stipulá i sierto límite kaminda hende por biba, pa nan por buska Dios—sí, busk’é fulando manera ora un hende ta buska den skuridat, i realmente hañ’é—maske e no ta masha leu for di kada un di nos.” (Echo. 17:24-27) Sí, hende por haña Dios. Mas ku shete mion i mei di Testigu di Yehova a “hañ’é” i ta stim’é di kurason.
6. Kiko Hesus a bisa ta “e mandamentu di mas grandi i esun di promé”?
6 Nos tin ku stima Yehova di kurason. Ora un fariseo a puntra Hesus kua ta e mandamentu di mas grandi di Lei, Hesus a kontest’é: “‘Stima Yehova bo Dios ku henter bo kurason, ku henter bo alma i ku henter bo mente.’ Esaki ta e mandamentu di mas grandi i esun di promé.”—Mat. 22:34-38.
7. Kiko ta nifiká stima Dios ku (a) ‘henter nos kurason’? (b) ‘henter nos alma’? (c) ‘henter nos mente’?
7 Kiko Hesus tabata ke men ora el a bisa ku nos tin ku stima Dios ku ‘henter nos kurason’? E tabata ke men ku nos tin ku stima Yehova ku henter nos kurason simbóliko, loke ta inkluí nos deseonan, emoshonnan i sintimentunan. Tambe el a bisa ku nos tin ku stim’é ku ‘henter nos alma,’ es desir, ku henter nos ser: loke nos ta i loke nos ta hasi den nos bida. Ademas, Hesus a bisa ku nos tin ku stima Dios ku ‘henter nos mente,’ esta, ku nos manera di pensa. Di e manera akí Hesus a enfatisá ku nos tin ku stima Yehova ku tur loke nos ta i ku tur loke nos tin.
8. Si nos ta stima Yehova kompletamente, kiko nos lo sinti nos motivá pa hasi?
8 Si nos ta stima Dios ku henter nos kurason, alma i mente, nos lo studia su Palabra na un manera diligente, kumpli ku su boluntat ku entusiasmo i deklará e bon notisia di e Reino ku zelo. (Mat. 24:14; Rom. 12:1, 2) Berdadero amor pa Yehova lo hala nos mas i mas serka dje. (Sant. 4:8) Klaru ku no ta posibel pa traha un lista di tur e motibunan pakiko nos tin ku stima Dios. Pero laga nos analisá algun di nan.
9. Dikon abo ta stima Yehova?
9 Yehova ta nos Kreador, i e ta duna nos tur loke nos tin mester. Pablo a bisa: “Ta pa medio di dje nos tin bida i ta move i ta eksistí.” (Echo. 17:28) Yehova a duna nos e planeta presioso akí. (Sal. 115:16) Tambe e ta duna nos alimento i otro kos ku nos tin mester pa biba. P’esei Pablo por a bisa e habitantenan di Listra ku “e Dios bibu . . . no a laga di duna prueba ta ken e ta, ya ku el a hasi bon, dunando boso áwaseru for di shelu i tempu di bon kosecha, i asina a laga boso haña kuminda na abundansia i a yena boso kurason ku alegria.” (Echo. 14:15-17) Esei no ta un motibu pa nos stima nos Gran Kreador?—Ekl. 12:1.
10. Ora bo pensa riba kiko Dios a hasi pa kita piká i morto, ki sintimentu esei ta duna bo?
10 Dios a sòru pa un dia nos keda librá di e piká i morto ku nos a heredá for di Adam. (Rom. 5:12) Beibel ta bisa: “Dios a demostrá su amor pa nos di e manera akí: Kristu a muri pa nos miéntras ku nos tabata pekadó ainda.” (Rom. 5:8) Si nos arepentí di kurason i demostrá fe den e sakrifisio di reskate di Hesus, Dios lo pordoná nos pikánan. Esei no ta duna nos mas amor pa Yehova? I nos no ta gradisidu na dje ku el a manda su Yu bin muri pa nos?—Huan 3:16.
11, 12. Ki speransa Yehova a duna nos?
11 Yehova a duna nos un speransa ku ta yena nos ku goso i pas. (Rom. 15:13) E speransa di biba pa semper ta yuda nos soportá prueba di fe. Kristiannan ungí ku muri fiel lo “haña e korona di bida” den shelu. (Rev. 2:10) Otro kristiannan ku ta mantené nan integridat tin e speransa di biba aki riba tera i disfrutá di bendishonnan eterno den Paradeis. (Luk. 23:43) Ki sintimentu e promesanan akí ta duna nos? Nan no ta yena nos ku goso, pas i amor pa Esun ku ta duna nos “tur don ku ta bon i tur regalo perfekto”?—Sant. 1:17.
12 Dios a duna nos e speransa emoshonante di resurekshon. (Echo. 24:15) Sin duda, e morto di un ser kerí ta kousa hopi doló. Pero pa motibu di e speransa di resurekshon, ‘nos no ta tristu manera e hendenan ku no tin speransa.’ (1 Tes. 4:13) Yehova Dios ta anhelá pa resusitá e mortonan, spesialmente hende ku a sirbié fielmente, manera e hòmber hustu Yòb. (Yòb 14:15) Imaginá bo e goso ku lo reina ora hende por topa bèk nan sernan kerí ku a resusitá i amigunan íntimo por ta huntu atrobe aki riba tera! Esei no ta yena nos kurason ku un gran amor pa nos Tata selestial, kende a duna nos e speransa maravioso di resurekshon?
13. Kon nos por sa ku Yehova di bèrdat ta interesá den nos?
13 Yehova ta interesá den nos. (Lesa Salmo 34:6, 18, 19; 1 Pedro 5:6, 7.) Nos sa ku Dios ta semper kla pa yuda hende ku ta fiel na dje; p’esei nos ta sinti nos protehá komo parti di ‘e karnénan ku e ta pastoriá.’ (Sal. 79:13) I loke Dios a primintí di hasi den futuro ta konfirmá mas ainda e amor ku e tin pa nos. Pa medio di Hesukristu, Rei di e Reino di Dios, lo e kaba ku tur maldat i opreshon for di riba tera, i hende obediente lo disfrutá di pas i prosperidat permanente. (Sal. 72:7, 12-14, 16) Bo no ta haña ku e promesanan akí ta motivá nos pa stima Yehova ku henter nos kurason, alma, forsa i mente?—Luk. 10:27.
14. Ki privilegio impagabel Dios a duna nos?
14 Yehova a duna nos e privilegio impagabel di por sirbi komo su Testigunan. (Isa. 43:10-12) Nos ta stima Dios pasobra el a duna nos e oportunidat di apoyá su Reino i pa hiba un mensahe di konsuelo pa tur hende ku ta sufri den e mundu yen di problema akí. Ademas, nos por papia ku fe i konvikshon, pasobra nos mensahe ta basá riba e Palabra di e Dios berdadero, kende semper ta kumpli ku loke e primintí. (Lesa Hosue 21:45; 23:14.) Manera nos por mira anto, nos tin hopi motibu pa stima Yehova. Pero kon nos por demostrá nos amor p’e?
15. Kon estudio i aplikashon di e Palabra di Dios por yuda nos?
15 Studia e Palabra di Dios regularmente i pon’é na práktika. Ora nos hasi esaki, nos ta mustra ku nos ta stima Yehova i ku nos ke pa su palabra ta un ‘lus pa nos kaminda.’ (Sal. 119:105) Si nos ta pasando den un situashon difísil, e siguiente ekspreshonnan lo duna nos un gran konsuelo: “Un kurason arepentí i kibrá, o Dios, bo no ta despresiá.” “Bo miserikòrdia, o SEÑOR, lo sostené mi. Den e multitut di mi preokupashonnan den mi, bo konsuelonan ta alegrá mi alma.” (Sal. 51:17; 94:18, 19) Tantu Yehova komo Hesus ta mustra kompashon pa hende ku ta sufri. (Isa. 49:13; Mat. 15:32) Ora nos ta studia Beibel, nos por mira kla kuantu interes amoroso Yehova tin den nos. Anto esei ta motivá nos pa nos demostrá nos amor profundo p’e.
16. Kon orashon regular por pone nos amor pa Dios krese?
16 Hasi orashon regularmente. Nos orashonnan ta hala nos mas i mas serka Esun “ku ta skucha orashon.” (Sal. 65:2) Ora nos mira kon Dios ta kontestá nos orashonnan, nos amor p’e ta krese. Por ehèmpel, kisas nos mes por a komprobá ku e no ta laga nos pasa den tentashon ku nos no por soportá. (1 Kor. 10:13) Kisas den momentonan di angustia nos a supliká Yehova p’e yuda nos, anto sinti kon “e pas [inkomparabel] di Dios” a protehá nos kurason. (Flp. 4:6, 7) Otro ora, kisas nos a hasi un orashon den silensio, manera esun ku Nehemías a hasi, i ripará despues kon Yehova a kontestá nos. (Neh. 2:1-6) Segun ku nos ta “perseverá den orashon” i mira kon Yehova ta kontestá nos petishonnan, nos amor p’e ta krese i nos konfiansa ku lo e yuda nos pa sigui enfrentá mas prueba di fe tambe ta krese.—Rom. 12:12.
17. Si nos ta stima Dios, kon nos lo mira asistensia na reunion?
17 Asistí sin falta na reunion di kongregashon, asamblea- i kongresonan. (Heb. 10:24, 25) E israelitanan tabata bini huntu pa skucha i siña tokante Yehova pa nan por a ador’é ku rèspèt profundo i obedesé su Lei. (Deu. 31:12) Si di bèrdat nos ta stima Yehova, lo no ta difísil pa kumpli ku su boluntat. (Lesa 1 Huan 5:3.) P’esei laga nos hasi tur loke ta posibel pa asistí na tur reunion. Nos no ke pa nada pone nos pèrdè e amor ku nos tabatin na prinsipio, ora nos a konosé Yehova.—Rev. 2:4.
18. Kiko amor pa Dios ta motivá nos pa hasi?
18 Prediká ku entusiasmo tokante “e bèrdat ku ta pertenesé na e bon notisia.” (Gal. 2:5) Nos amor pa Dios ta motivá nos pa papia ku otro hende tokante e Reino di Dios. Su yu stimá, kende lo ta Rei di e Reino ei, lo ‘sali bai bringa viktoriosamente pa kousa di bèrdat i hustisia’ na Armagedon. (Sal. 45:4; Rev. 16:14, 16) E echo ku nos por yuda hende siña tokante e amor di Dios i e mundu nobo ku el a primintí i hasi disipel ta duna nos un gran alegria!—Mat. 28:19, 20.
19. Pakiko nos mester gradisí Yehova pa e ansianonan di kongregashon?
19 Mustra gratitut pa e ansianonan di kongregashon. (Echo. 20:28) Yehova tin nos bienestar na pechu; p’esei el a duna nos ansiano. E hòmbernan akí ta “manera un refugio kontra bientu, i un protekshon kontra tempestat, manera koridanan di awa den un tera seku, manera sombra di un baranka masha grandi mes den un tera ku tin set di awa.” (Isa. 32:1, 2) Pensa kon kontentu nos lo keda ora nos haña un lugá di skonde pa un bientu fuerte òf e sombra ku un baranka ta duna na momento ku nos ta den un higra di solo. E komparashonnan akí ta yuda nos mira kon e ansianonan ta yuda nos i animá nos den sentido spiritual ora nos ta pasa den problema. Si nos obedesé e ‘regalonan akí den forma di hende,’ nos ta mustra kon gradisidu nos ta, i nos ta duna prueba di e amor ku nos tin pa Dios i pa Kristu, Kabes di e kongregashon.—Efe. 4:8; 5:23; Heb. 13:17.
20. Si nos ta stima Dios, kon nos lo kumpli ku e palabranan di Santiago 1:22-25?
20 Si nos tin un relashon estrecho ku Yehova, nos lo ta un ‘hende ku ta kumpli ku e palabra, i no un ku ta tend’é so.’ (Lesa Santiago 1:22-25.) Komo “hende ku ta kumpli,” nos tin fe ku ta motivá nos pa prediká e bon notisia ku entusiasmo i partisipá den e reunionnan. Nos ta stima Dios di kurason i p’esei nos ta obedesé su ‘lei perfekto,’ ku ta abarká tur loke e ta rekerí di nos.—Sal. 19:7-11.
21. Ku kiko nos por kompará nos orashonnan?
21 Amor pa Yehova ta motivá nos pa akudí na dje den orashon tur ora bai. E saserdotenan di Israel tabatin ku kima sensia tur dia pa Yehova. I ta interesante ku Rei David a kompará su orashonnan ku e sensia akí, ora el a kanta: “Laga mi orashon wòrdu poní bo dilanti manera sensia; e halsamentu di mi mannan manera e sakrifisio di atardi.” (Sal. 141:2; Éks. 30:7, 8) Yehova a skucha e orashonnan di David. Si nos hasi orashon den un forma humilde, sinsero i gradisidu, nos orashonnan tambe lo ta manera sensia i lo agradá Yehova.—Rev. 5:8.
22. Kiko nos lo mira den e siguiente artíkulo?
22 Hesus a bisa ku nos tin ku stima Dios, pero el a bisa tambe ku nos tin ku stima nos próhimo. (Mat. 22:37-39) Manera nos lo bai mira den e siguiente artíkulo, ora nos ta stima Yehova i su prinsipionan, ta bira mas fásil pa nos stima nos próhimo tambe.
“E di dos [mandamentu], igual kuné, ta esaki: ‘Stima bo próhimo meskos ku bo mes.’” —MAT. 22:39.
1, 2. (a) Kiko segun Hesus tabata e di dos mandamentu di mas grandi di Lei? (b) Ki preguntanan e artíkulo akí lo kontestá?
UN BIAHA un fariseo kier a pone Hesus na prueba, i el a puntr’é: “Maestro, kua ta e mandamentu di mas grandi di Lei?” Manera nos a mira den e artíkulo anterior, Hesus a kontest’é ku “e mandamentu di mas grandi i esun di promé” ta: “Stima Yehova bo Dios ku henter bo kurason, ku henter bo alma i ku henter bo mente.” Anto Hesus a agregá: “E di dos, igual kuné, ta esaki: ‘Stima bo próhimo meskos ku bo mes.’”—Mat. 22:34-39.
2 Hesus a bisa anto ku nos tin ku stima nos próhimo meskos ku nos ta stima nos mes. P’esei ta bon pa nos puntra nos mes: Ken realmente ta nos próhimo? Kon nos por mustra amor pa próhimo? E artíkulo akí lo kontestá e preguntanan ei.
3, 4. (a) Ki ilustrashon Hesus a konta pa kontestá e hòmber ku a puntra ken realmente tabata su próhimo? (b) Kon e samaritano a yuda e hòmber ku nan a atraká, maltratá i laga kasi morto? (Wak e promé plachi.)
3 Un hòmber a yega di puntra Hesus: “Ken realmente ta mi próhimo?” Hesus a kontest’é pa medio di e ilustrashon di e bon samaritano i a siñ’é kiko ta nifiká stima su próhimo. (Lesa Lukas 10:29-37.) El a kont’é di un hudiu ku nan a atraká, maltratá i laga kasi morto bentá riba kaminda. Anto a pasa un saserdote israelita i un levita. Nan a saka man pa yuda e hòmber manera lo bo por a ferwagt di nan? Nò. Ora nan a mir’é, nan a pas’é bai sin hasi nada p’e. Ta un samaritano, esta, un hòmber ku tabata di un pueblo ku tabata respetá e Lei di Moises, pero ku e hudiunan a despresiá, a yuda e hòmber.—Huan 4:9.
4 Pa kura e heridanan di e hudiu, e samaritano a basha zeta i biña riba nan. Despues el a hib’é na un posada i a duna e doño dos denario pa kuida e hòmber. E dos denarionan akí tabata ekivalente na mas òf ménos dos dia di salario. (Mat. 20:2) Pues ta fásil pa mira ken realmente tabata e berdadero próhimo di e hòmber heridá. Sin duda, e ilustrashon di Hesus ta siña nos pa mustra amor i kompashon pa nos próhimo.
5. Kon sirbidónan di Yehova a mustra amor pa próhimo despues di un desaster natural?
5 Den e “último dianan” krítiko akí hopi biaha ta difísil pa haña hende kompasivo manera e bon samaritano. Mayoria di hende ta feros, no tin kompashon ku otro ni amor pa loke ta bon. (2 Tim. 3:1-3) Prueba di esei ta ora orkan Sandy a asotá un área di New York na òktober 2012 i kousa hopi destrukshon. Hopi hende no tabatin koriente, verwarming i otro kosnan nesesario. Tabata tristu pa mira kon algun ‘alma malu’ tabata plùnder kas di e víktimanan akí. Testigunan di Yehova sí tabata diferente. Nan a organisá un programa pa yuda nan rumannan i tambe otro hende den e área ei. Nan a hasi esei pasobra kristiannan berdadero sí ta stima nan próhimo. Den ki otro maneranan nos por mustra amor pa próhimo?
6. Ki yudansa for di Beibel nos por duna nos próhimo?
6 Duna yudansa for di Beibel. Den nos trabou di prediká, nos ta duna nos próhimo “konsuelo for di e Skritura.” (Rom. 15:4) Sin duda, nos ta mustra amor pa próhimo ora nos usa Beibel pa papia ku e hendenan tokante e bon notisia di e Reino di Dios. (Mat. 24:14) Ta un gran onor pa hiba e mensahe di Reino ku ta bini di “e Dios ku ta duna speransa”!—Rom. 15:13.
7. Kiko ta e Regla di Oro i dikon ta bon pa nos siguié?
7 Sigui e Regla di Oro. Esaki ta un siñansa universal ku Hesus a ekspresá den su Sermon Riba Seru: “Tur loke boso ke pa hende hasi ku boso, boso tambe mester hasi ku nan. De echo, esaki ta esensia di e siñansanan di Lei i e Profetanan.” (Mat. 7:12) Ora nos trata otro hende manera Hesus a konsehá, nos ta kumpliendo ku e spiritu tras di e “Lei” (Génesis te Deuteronomio) i “e Profetanan” (e bukinan profétiko di e Skrituranan Hebreo). Yehova a duna su pueblo e instrukshonnan akí pasobra e tabata stima nan i tabata ke pa nan stima otro. Awe tambe, Yehova ta ferwagt di nos ku nos ta stima nos próhimo. Den e buki di Isaías, Yehova a bisa: “Mantené huisio i hasi hustisia . . . Bendishoná ta e hende ku ta hasi esaki.” (Isa. 56:1, 2) Nos por mira bon kla anto ku si nos stima nos próhimo i trat’é na un manera hustu, Yehova ta bendishoná nos.
8. Dikon nos tin ku stima nos enemigunan i kiko por sosodé si nos hasi esei?
8 Stima bo enemigunan. Hesus a bisa: “Boso a tende den pasado: ‘Stima bo próhimo i odia bo enemigu.’ Ma ami ta bisa boso: Sigui stima boso enemigunan i hasi orashon pa esnan ku ta persiguí boso, pa boso por demostrá ku boso ta yu di boso Tata ku ta den shelu.” (Mat. 5:43-45) Apòstel Pablo a duna un konseho similar ora el a bisa: “Si bo enemigu tin hamber, dun’é di kome; si e tin set, dun’é algu di bebe.” (Rom. 12:20; Pro. 25:21) Segun e Lei di Moises, si un israelita a mira ku e animal di su enemigu a sukumbí bou di un karga, e mester a yuda libra e animal. (Éks. 23:5) Trahando huntu asina, hende ku ántes tabata enemigu di otro por a bira bon amigu. Meskos ta konta pa nos tempu tambe. Ora nos ta trata nos enemigunan ku amor, inkluso hende ku ta persiguí nos, esei ta suavisá nan kurason i pone nan aktitut pa ku nos kambia. I ken sa ku algun di nan por asta aseptá e bèrdat i bira kristian.
9. Kiko Hesus a bisa tokante hasi pas ku nos ruman?
9 “Hasi tur boso esfuerso pa ta na pas ku tur hende.” (Heb. 12:14) Esaki naturalmente ta inkluí nos rumannan, pasobra Hesus a bisa: “Si bo trese bo ofrenda na altar, i einan bo kòrda ku bo ruman tin algu kontra bo, laga bo ofrenda einan, dilanti di altar, i bai. Hasi pas ku bo ruman promé, i despues, ora bo bini bèk, duna bo ofrenda.” (Mat. 5:23, 24) Si nos tin problema ku un ruman, Yehova lo bendishoná nos ora nos mustra amor pa nos ruman i dal paso mesora pa hasi pas kuné.
10. Dikon nos no mester husga otro?
10 No husga otro. Hesus a bisa: “Stòp di husga, pa boso no ser husgá, pasobra ku e huisio ku boso ta husga, boso lo ser husgá, i ku e midí ku boso ta midi, nan lo midi pa boso. Pakiko anto bo ta wak e splenter den wowo di bo ruman ma no ta tuma nota di e balki den bo mes wowo? Òf kon bo por bisa bo ruman: ‘Laga mi saka e splenter for di bo wowo,’ miéntras ku tin un balki den bo mes wowo? Hipókrita! Saka e balki for di bo mes wowo promé; e ora ei lo bo mira kla kon pa saka e splenter for di wowo di bo ruman.” (Mat. 7:1-5) E lès ku nos ta siña akí ta ku nos no mester kritiká otro hende pa nan fayonan menor, pasobra nos tambe ta kometé fayo, anto grandi.
11, 12. Den ki manera spesial nos ta mustra amor pa próhimo?
11 Nos ke mustra amor pa próhimo na un manera masha spesial. Meskos ku Hesus, nos ta prediká e bon notisia di e Reino. (Luk. 8:1) El a enkargá su siguidónan pa “hasi hende di tur nashon [su] disipel.” (Mat. 28:19, 20) Ora nos obedesé Hesus, nos ta purba yuda nos próhimo p’e bandoná e kaminda hanchu ku ta hiba na destrukshon i mustr’é kon pa kana riba e kaminda smal ku ta hiba na bida. (Mat. 7:13, 14) Sin duda, Yehova lo bendishoná e esfuersonan ei.
12 Meskos ku Hesus, nos ta yuda hende bira konsiente ku nan tin un nesesidat spiritual. (Mat. 5:3) I segun ku nos ta kompartí “e bon notisia di Dios” ku esnan ku ta reakshoná faborablemente, nos ta yuda nan satisfasé e nesesidat ei. (Rom. 1:1) Nos ta siña nan ku pa medio di Hesukristu nan por rekonsiliá ku Dios i haña su aprobashon. (2 Kor. 5:18, 19) Ora nos prediká e bon notisia anto, nos realmente ta mustra amor pa próhimo na un manera masha spesial.
13. Kon bo ta mira e obra di proklamá e Reino?
13 Ora nos ta hasi rebishita i dirigí estudio di Beibel na un manera efikas, nos ta haña e satisfakshon di por yuda hende adaptá nan na e normanan hustu di Dios. Algun di nan lo tin ku hasi kambio grandi den nan bida. (1 Kor. 6:9-11) Ta emoshonante pa mira kon Dios ta yuda esnan ku ta “dispuesto pa aseptá e bèrdat ku ta hiba na bida eterno” hasi e kambionan nesesario i bira amigu di dje. (Echo. 13:48) Hopi di nan kisas no tabatin ningun speransa, ma awor nan ta felis; òf tal bes nan tabatin hopi ansiedat, pero awor nan tin konfiansa den nos Tata selestial. Ta bunita pa mira e progreso spiritual ku e personanan akí ta hasi! Bo no ta haña ku ta un bendishon pa mustra amor pa próhimo den e manera spesial akí komo proklamadó di Reino?
14. Menshoná ku bo mes palabra algun aspekto di amor ku 1 Korintionan 13:4-8 ta papia di dje.
14 Si nos apliká loke Pablo a bisa relashoná ku amor den nos trato ku nos próhimo, nos por evitá hopi problema, nos lo ta felis i nos lo haña e bendishon di Dios. (Lesa 1 Korintionan 13:4-8.) Laga nos repasá brevemente kiko Pablo a bisa tokante amor i mira kon nos por apliká su palabranan den nos trato ku otro hende.
15. (a) Dikon nos mester tin pasenshi i mustra bondat? (b) Pakiko nos no mester ta yalurs ni kana broma?
15 “Amor tin pasenshi i ta bondadoso.” Meskos ku Dios a mustra pasenshi i bondat den su trato ku hende imperfekto, nos tambe mester tin pasenshi ku otro hende i trata nan ku bondat ora nan faya ku nos i papia malu ku nos. “Amor no ta yalurs.” Pues, si di bèrdat nos stima nos rumannan, nos lo no kudishá loke nan tin, ni e privilegionan ku nan tin den kongregashon. Ademas, si nos amor ta sinsero, nos lo no kana broma ni halsa nos mes. Al fin i al kabo, “un mirada orguyoso, un kurason halsá, i e lampi di e malbado ta piká.”—Pro. 21:4.
16, 17. Kon nos mester trata nos próhimo segun 1 Korintionan 13:5 i 6?
16 Amor lo yuda nos komportá nos na un manera desente. Nos lo no gaña nos próhimo, hòrt’é ni hasi nada ku ta violá e lei- i prinsipionan di Yehova. Tambe amor lo impulsá nos pa buska no solamente nos mes interesnan, sino tambe esnan di otro hende.—Flp. 2:4.
17 Amor sinsero no ta rabia lihé i “no ta keda kòrda e malu ku hende a hasié.” Pues nos no ta traha un lista di delaster kos malu ku otro hende hasi ku nos. (1 Tes. 5:15) Si nos tene hende na kurason, nos no por agradá Dios. De echo, nos rabia lo ta manera un kandela ku por lanta un ora pa otro i hasi nos mes i otro hende daño. (Lev. 19:18) Ta mihó pordoná i lubidá. Ademas, komo ku amor no ta “alegrá ku inhustisia,” ni maske ora un persona ku ta odia nos ser maltratá òf sufri un inhustisia, nos no ta alegrá; nos a alegrá mas bien ku e bèrdat.—Lesa Proverbionan 24:17, 18.
18. Kiko 1 Korintionan 13:7 i 8 ta siña nos tokante amor?
18 Pablo a bisa tambe ku amor “ta wanta tur kos.” P’esei, si un hende ofendé nos pero ta pidi despensa, amor ta motivá nos pa pordon’é. Tambe amor ta “kere tur kos” den e Palabra di Dios i ta hasi nos gradisidu pa e alimento spiritual ku nos ta risibí. Amor ta ‘spera tur loke’ Beibel ta primintí i ta stimulá nos pa papia ku otro hende di e speransa ku nos tin. (1 Ped. 3:15) I ora nos ta pasa den situashonnan difísil, nos ta hasi orashon i spera riba e mihó resultado posibel. Amor ta “soportá tur kos,” sea ku otro hende a peka kontra nos, òf nos ta pasa den persekushon òf otro pruebanan. Finalmente, Pablo a sigurá nos, “amor no ta kaba nunka.” Hende obediente na Dios lo sigui mustra amor pa tur eternidat.
19, 20. Ki konseho bíbliko mester motivá nos pa sigui mustra amor pa próhimo?
19 Si nos apliká e konseho di Beibel, semper nos lo stima nos próhimo meskos ku nos mes. Esei ta enserá mustra amor na tur hende, no solamente esnan di nos rasa òf kultura. Tambe nos mester kòrda ku Hesus a bisa: “Stima bo próhimo meskos ku bo mes.” (Mat. 22:39) Tantu Dios komo Kristu ta ferwagt di nos ku nos ta stima nos próhimo. Si nos no ta sigur kiko pa hasi den un situashon ku ta enbolbé nos próhimo, laga nos pidi Dios guia nos pa medio di su spiritu. Ora nos hasi esei, Yehova lo bendishoná nos i lo e yuda nos trata nos próhimo ku amor.—Rom. 8:26, 27.
20 E mandato pa nos stima nos próhimo meskos ku nos mes yama “e lei noble.” (Sant. 2:8) Den e Lei di Moises, Yehova a duna su pueblo hopi mandamentu ku a siña nan pa stima nan próhimo. Mas despues, Yehova a inspirá Pablo pa skirbi: “Kualke otro mandamentu ku tin—ta keda resumí den e palabra akí: ‘Stima bo próhimo meskos ku bo mes.’ Un hende ku tin amor no ta hasi malu ku su próhimo; p’esei amor ta kumplimentu di lei.” (Rom. 13:8-10) Pues nos tin ku sigui mustra amor pa próhimo.
21, 22. Dikon nos tin ku stima Dios i nos próhimo?
21 Ora nos ta meditá riba e motibu pakiko nos tin ku stima nos próhimo, ta bon pa nos reflekshoná riba loke Hesus a bisa di su Tata: “E ta laga su solo sali riba mal hende i bon hende i ta laga awa kai riba hende hustu i inhustu.” (Mat. 5:43-45) Kiko esaki ta siña nos? Nos tin ku mustra amor na nos próhimo, sea ku e próhimo ta hustu òf inhustu. I manera nos a bisa anteriormente, un manera importante pa mustra e amor ei ta di kompartí e mensahe di Reino kuné. Si nos próhimo aseptá e bon notisia ku un kurason sinsero, hopi bendishon ta ward’é!
22 Nos tin hopi motibu pa stima Yehova ku henter nos kurason, alma i mente. Tambe nos a mira ku nos por mustra amor pa próhimo den vários forma. Ora nos ta stima Dios i nos próhimo, nos ta obedesiendo e dos mandamentunan di mas grandi. I riba tur kos, nos lo agradá Yehova, nos Tata selestial amoroso.
Bo a tuma tempu pa lesa e último edishonnan di E Toren di Vigilansia? Wèl, wak si bo por kontestá e siguiente preguntanan:
Ki ora e israelitanan mester a mata e lamchi di Pasku dia 14 di nisan?
Algun tradukshon di Beibel ta bisa ku nan mester a mata e lamchi ‘ora nochi tabata serando,’ esta, despues ku solo a baha, miéntras ku tabata kla ainda. (Éks. 12:6)—15/12, página 18-19.
Ki prinsipionan bíbliko por yuda hóbennan tuma desishonnan sabí?
(1) Buska promé e Reino i e hustisia di Dios. (Mat. 6:19-34) (2) Sirbi otro hende pa bo ta felis. (Echo. 20:35) (3) Sirbi Yehova ku goso den bo hubentut. (Ekl. 12:1)—15/1, página 19-20.
Kua ta e kuater koredónan di kabai ku ta koriendo desde 1914?
Hesus ta koredó di e kabai blanku i el a dal paso pa kore ku Satanas i su demoñonan for di shelu. Esun ku ta kore e kabai koló di kandela ta representá tur e gueranan ku ta afligí humanidat. Esun ku ta kore e kabai pretu ta representá hamber. Esun ku ta kore e kabai blek ta mata miónes di hende ku malesa. (Rev. 6:2-8)—1/2, página 6-7.
Na ki tempu “e kasamentu di e Lamchi” lo tuma lugá? (Rev. 19:7)
“E kasamentu di e Lamchi” lo tuma lugá despues ku Hesukristu, e Rei, kompletá su viktoria, esta, despues ku Babilonia e Grandi ser destruí i e guera di Armagedon a tuma lugá.—15/2, página 10.
Dikon e hudiunan di promé siglo tabata “den ekspektativa” pa e yegada di e Mesías? (Luk. 3:15)
Nos no sa sigur ku e hudiunan di promé siglo a komprondé e profesia di Daniel tokante e Mesías manera nos awe. (Dan. 9:24-27) Sinembargo, kisas nan a tende di e notisia ku e angel a duna e wardadónan di karné òf nan a haña sa loke Ana a bisa ora el a mira e bebi Hesus na e tèmpel. Ademas, tabatin astrólogonan ku a bin buska “esun ku a nase komo rei di e hudiunan.” (Mat. 2:1, 2) Despues, Huan Boutista tambe a indiká ku e Kristu lo a bini pronto.—15/2, página 26-27.
Kon nos por evitá ku nos ‘sí ta nò na mes momento’? (2 Kor. 1:18)
Tin biaha bèrdat sa sosodé ku debí na un situashon fuera di nos kontrol, nos no por kumpli ku nos palabra. Pero nos mester hasi nos bèst pa kumpli ku nos kompromiso- òf promesanan.—15/3, página 32.
Kon nos por resistí tentashon di wak pornografia?
Tres konseho ku por yuda nos ta: (1) Kita kara mesora si nos bista kai riba algu erótiko. (2) Paga tinu riba kiko nos ta pensa, enfoká riba kosnan positivo i hasi orashon na Yehova. (3) No wak pelíkula òf website ku ta kontené pornografia. —1/4, página 10-12.
Ki konsekuensianan inesperá un kristian por hañ’é kuné ora e laga su famia i bai traha afó?
Ora mayor- i yunan no ta biba huntu komo famia, yunan por sufri daño emoshonal, pèrdè nan balornan moral i alehá di nan mayornan. I parehanan ku ta biba separá for di otro por kai den tentashon pa kometé inmoralidat seksual.—15/4, página 19-20.
Dikon nan tabata kibra pia di kriminal kologá na staka?
E romanonan tabata klaba algun kriminal na staka. E hudiunan a pidi pa kibra pia di e kriminalnan ku tabata kologá banda di Hesus. Esei a pone ku a bira mas difísil pa nan hala rosea i nan lo a muri mas lihé. Asina e kurpanan lo no a keda henter anochi na staka. (Deu. 21:22, 23)—1/5, página 11.
Kua ta e kuater preguntanan ku nos tin ku tene na mente den nos trabou di prediká?
Ken mi ta papiando kuné? Unda mi ta papiando kuné? Ki ora ta mihó pa papia ku hende? Kon mi mester papia ku nan?—15/5, página 12-15.
Kuantu hende a muri di humamentu?
Durante e último siglo el a mata 100.000.000 hende. Aktualmente, 6.000.000 hende ta muri pa aña di humamente.—1/6, página 3.
‘Ta nèt e partinan di e kurpa ku ta parse mas débil ta esnan nesesario.’—1 KOR. 12:22.
1, 2. Dikon Pablo por a komprondé pa e rumannan ku a parse débil?
NOS tur ta sinti nos débil de bes en kuando. Tin biaha, un alergia òf grip por agotá nos asina tantu ku nos no tin energia pa kumpli ku nos aktividatnan diario. Awor, imaginá bo ku bo ta sintiendo bo mes débil, no ún òf dos siman, sino lunanan largu. Den un situashon asina, lo bo no keda kontentu si otronan ta purba di komprondé bo i ta trata bo ku kompashon?
2 Apòstel Pablo tambe a yega di sinti su mes débil debí na preshon ku el a hañ’é kuné tantu paden komo pafó di e kongregashon kristian. Na mas ku ún okashon el a pensa ku lo e no tabatin forsa mas pa sigui. (2 Kor. 1:8; 7:5) P’esei, reflekshonando riba su bida i tur e difikultatnan ku el a hañ’é kuné komo un kristian fiel, el a bisa: “Ken ta débil sin ku mi tambe ta sinti mi débil?” (2 Kor. 11:29) I ora el a kompará e miembronan di e kongregashon kristian ku e partinan di kurpa di hende, el a bisa ku ta nèt esnan ku “ta parse mas débil ta esnan nesesario.” (1 Kor. 12:22) Kiko Pablo tabata ke men ku e palabranan ei? Dikon nos mester mira nos rumannan ku ta parse débil manera Yehova ta mira nan? I kon esaki ta benefisiá nos?
3. Kiko por influensiá e manera ku nos ta pensa di nos rumannan ku tin mester di yudansa?
3 Nos ta bibando den un mundu kompetitivo kaminda hende ta pensa ku pa bo tin éksito bo mester ta hóben i fuerte. I hopi hende ta hasi loke sea pa nan logra loke nan ke; tin biaha nan ta asta probechá di esnan mas débil. Aunke nos no ta aprobá e aktitut ei, sin ku nos sa, e por influensiá nos i nos por kuminsá pensa malu di algun di nos rumannan ku regularmente tin mester di yudansa. Pero, kiko por yuda nos mira nos rumannan manera Yehova ta mira nan?
4, 5. (a) Segun e ilustrashon na 1 Korintionan 12:21-23, kon Yehova ta mira tur su sirbidónan? (b) Kon nos ta benefisiá ora nos ta yuda nos rumannan ku ta parse débil?
4 Un ilustrashon ku Pablo a usa den su promé karta na e Korintionan por yuda nos komprondé kon Yehova ta mira su sirbidónan ku ta débil. Den kapítulo 12, Pablo ta kòrda nos ku asta e parti di kurpa ku ta parse mas débil òf innesesario tin su funshon. (Lesa 1 Korintionan 12:12, 18, 21-23.) Di otro banda, tin sierto evolushonistanan ku ta kontradisí esaki. No opstante, resultado di estudionan di anatomia ta mustra ku algun parti di kurpa, ku ántes hende tabata pensa ku nan no ta nesesario, tin funshon masha importante.* Por ehèmpel, tin hende tabata duda ku nos dede di pia chikitu tin un funshon; sinembargo, sientífikonan a deskubrí ku e dede akí ta yuda tene henter nos kurpa den balansa.
5 Pablo su ilustrashon ta mustra bon kla ku tur miembro di e kongregashon kristian ta nesesario, òf balioso. Ta Satanas ke pa nos kere ku nos no ta sirbi pa nada i ku Yehova no ta interesá den nos. (Yòb 4:18, 19) Pero pa Yehova, tur su sirbidónan, inkluso esnan ku ta parse débil, ta “nesesario.” E pensamentu ei ta laga nos sinti nos bon ku nos ta parti di un kongregashon i di un hermandat mundial. Pensa por ehèmpel riba un okashon ku bo a duna un ruman di edat un man pa yud’é kana. Probablemente bo a ahustá bo pasonan na esnan di dje. Bo no a sinti bo bon ku bo por a yuda e ruman? Sí, ora nos ta yuda otro hende, nos ta haña goso, mas pasenshi, nos amor pa nos rumannan ta oumentá i nos ta bira mihó kristian. (Efe. 4:15, 16) Nos Tata amoroso ke pa nos balorá tur nos rumannan sin importá nan limitashonnan. Ora nos ta hasi esei, nos lo tin un punto di bista balansá di nos rumannan i nos lo trata otro ku mas amor.
6. Kon Pablo a usa e palabranan “débil” i “fuerte”?
6 Ta bèrdat ku den Pablo su karta na e Korintionan, el a usa e palabra “débil” pa referí na algun persona den kongregashon. Pero, el a hasi esaki pa indiká kon algun hende ku no tabata kristian tabata pensa di e kristiannan di promé siglo. El a usa e palabra débil pa indiká tambe kon e mes a yega di sintié. (1 Kor. 1:26, 27; 2:3) P’esei, ora el a bisa ku algun kristian tabata “fuerte,” e no tabata ke men ku e kristiannan ei tabata mihó ku e otronan. (Rom. 15:1) Mas bien, e tabata ke men ku e kristiannan ku tabatin mas eksperensia, mester tabatin pasenshi ku esnan ku no tabata fuertemente ankrá ainda den e bèrdat.
7. Kiko por stroba nos di yuda nos rumannan ku ta den nesesidat?
7 Ora nos ta yuda “e pobernan” òf e débilnan, nos ta imitá Yehova, i e ta keda kontentu ku nos. (Sal. 41:1; Efe. 5:1) Pero, no ta tur biaha ta fásil pa yuda nos rumannan ku tin mester di yudansa. Dikon? Tin biaha pensamentunan negativo por stroba nos. Por ehèmpel, nos por kuminsá pensa ku ta e ruman mes tin ku resolvé su asuntunan. Òf kisas nos ta evitá di aserká un ruman ku ta den un situashon difísil pasobra nos no sa kiko pa bis’é. Laga nos wak kiko Cynthia,* un ruman kende su esposo a bandon’é, a bisa: “Si bo ruman ta evitá bo òf ta komportá su mes na un manera ku bo no ta ferwagt di un bon amigu, e ta hùrt bo. Ora bo ta pasando den tempu difísil, bo tin mester di amigunan ku ta stima bo.” Rei David tambe a sintié di hùrt ora su amigunan a evit’é.—Sal. 31:12.
8. Kiko por yuda nos mustra mas empatia i kompashon na nos rumannan?
8 Awor, kiko por yuda nos mustra empatia i kompashon na nos rumannan ku tin mester di yudansa? Nos mester kòrda ku algun di nos rumannan stimá ta “débil,” òf tin mester di yudansa, debí na situashonnan difísil manera malesa i depreshon òf debí ku nan ta biba den un kas kaminda no ta tur hende ta Testigu. Un dia nos tambe por haña nos den un situashon asina, i nos lo ke pa otronan trata nos ku kompashon. Pensa riba e israelitanan. Tempu ku nan tabata na Egipto, nan tabata pober i débil. I ora nan tabata bai drenta e Tera Primintí, Yehova a kòrda nan pa nan ‘no hasi nan kurason duru’ pa ku nan rumannan ku tabata sufri. Yehova tabata ke pa nan yuda nan rumannan pober ku tabatin mester di yudansa.—Deu. 15:7, 11; Lev. 25:35-38.
9. Kiko nos mester hasi ora un di nos rumannan bira débil? Ilustrá esaki.
9 En bes di husga òf duda den nos rumannan ku ta pasando den un situashon difísil, nos mester yuda nan i animá nan. (Yòb 33:6, 7; Mat. 7:1) Kon asina? Wèl, imaginá bo ku un motosiklista a haña un aksidente i nan ta kore hib’é EHBO. Kiko e staf médiko lo hasi? Nan lo purba di saka afó si ta e motosiklista mes a kousa e aksidente? Nò, mesora nan lo dun’é asistensia médiko. Den e kongregashon ta meskos. Ora un di nos rumannan bira débil debí na problemanan personal, loke nos mester hasi ta dun’é yudansa spiritual.—Lesa 1 Tesalonisensenan 5:14.
10. Den ki sentido algun ruman ku ta parse débil, en realidat ta “riku den fe”?
10 Tin ruman ku por parse débil. Pero si bo para ketu i pensa riba nan situashon, lo bo ripará ku realmente nan no ta débil! Pensa por ehèmpel riba nos ruman muhénan ku tin vários aña ta soportá oposishon di parti di nan famia. Algun di nan kisas ta parse débil òf frágil. Pero nan tin un fortalesa i un fe sobresaliente! Awor kiko di un mama soltero ku regularmente ta asistí na e reunionnan huntu ku su yu òf yunan? Su fe i determinashon no ta impreshoná bo? Anto kiko di nos tinernan ku ta pega na e bèrdat apesar di mal influensia na skol? Ku tur modestia, nos tin ku atmití ku e rumannan ei, ku ta parse débil, por ta mesun “riku den fe” ku esnan ku ta den un situashon mas faborabel.—Sant. 2:5.
11, 12. (a) Kiko por yuda nos mira nos rumannan manera Yehova ta mira nan? (b) Kiko nos por siña for di e manera ku Yehova a trata Aron?
11 Pa nos por mira nos rumannan manera Yehova ta mira nan, ta bon pa nos wak kon el a yega di trata algun di su sirbidónan den pasado ora nan a kometé eror. (Lesa Salmo 130:3.) Tuma por ehèmpel e okashon ku Aron a traha e bisé di oro. Si bo tabata huntu ku Moises, kiko lo bo a pensa di e èksküsnan flou ku Aron a bini kuné? (Éks. 32:21-24) Òf kiko lo bo a pensa di Aron su aktitut, ora ku bou di influensia di su ruman Miriam, el a kritiká Moises pasobra el a kasa ku un muhé estranhero? (Num. 12:1, 2) I kon lo bo a reakshoná ora ku Aron i Moises a keda sin duna gloria na Yehova na momento ku El a perkurá milagrosamente pa awa na Meriba?—Num. 20:10-13.
12 Na tur e okashonnan akí, Yehova por a kastigá Aron mesora. Pero Yehova tabata sa ku Aron no tabata un mal hende. Ta parse ku Aron a permití situashonnan difísil i mal influensia di otronan desvi’é. Sinembargo, semper ku a konfront’é ku su fayonan, e tabata kla pa atmití esakinan i a aseptá e desishonnan ku Yehova a tuma. (Éks. 32:26; Num. 12:11; 20:23-27) Yehova a enfoká riba Aron su fe i e echo ku el a arepentí di su erornan. P’esei, siglonan despues, ainda hende tabata kòrda riba Aron i su desendientenan komo fiel sirbidónan di Yehova.—Sal. 115:10-12; 135:19, 20.
13. Ki análisis nos tin ku hasi pa nos por imitá Yehova?
13 Pa nos por pensa manera Yehova ta pensa, nos tin ku analisá e manera ku nos ta pensa di nos rumannan ku ta parse débil. (1 Sam. 16:7) Por ehèmpel, imaginá bo ku un tiner no ta usa disernimentu ora di skohe entretenimentu òf ku e tin un aktitut indiferente. Kiko lo bo hasi, lo bo husg’é? En bes di hasi esei, pakiko no pensa kon pa yud’é? Dediká tempu na e hóben pa yud’é madurá asina e por tuma bon desishon den futuro. Ora nos ta tuma inisiativa pa yuda nos rumannan den e manera ei, nos lo ta mas komprensivo i amoroso.
14, 15. (a) Kon Yehova a reakshoná na momento ku Elías a pèrdè kurashi? (b) Kiko nos por siña for di e eksperensia di Elías?
14 Awor, kiko Yehova ta pensa di su sirbidónan ku ta deprimí? Laga nos wak kon el a yuda un di su sirbidónan ku tabata sinti su mes asina: Profeta Elías. Aunke e tabatin e kurashi pa desafiá 450 profeta di Baal, Elías a hui ora el a haña sa ku Reina Yézabèl kier a laga mat’é. Despues ku el a kana 150 kilometer bai Beerseba, el a sigui bai te den desierto. Agotá di su biahe den higra di solo, e profeta a bai sinta bou di un palu i “a pidi pa e muri.”—1 Rei. 18:19; 19:1-4.
15 Kiko Yehova a hasi ora el a mira kon desesperá i deprimí su profeta fiel tabata? El a rechasá Elías pasobra el a pèrdè kurashi? Nò. Al kontrario, Yehova a tene kuenta ku Elías su limitashonnan i a manda un angel pa yud’é. Dos biaha e angel a animá Elías pa kome pa asina e por tabatin forsa pa sigui ku su biahe. (Lesa 1 Reinan 19:5-8.) Manera nos a mira, promé ku Yehova a duna Elías instrukshon, el a skucha e profeta i a tuma medidanan práktiko pa yud’é.
16, 17. Kon nos por yuda nos rumannan manera Yehova a yuda Elías?
16 Awor, kon nos por yuda nos rumannan manera Yehova a yuda Elías? Nos no mester ta muchu lihé pa duna konseho. (Pro. 18:13) Ta mihó pa nos tuma tempu pa skucha i mustra empatia na un ruman ku kisas ta pensa ku e ta “ménos onorabel” debí na su sirkunstansia personal. (1 Kor. 12:23). Di e manera ei, nos lo ta den mihó posishon pa dun’é e yudansa ku e tin mester.
17 Pensa atrobe riba e eksperensia di Cynthia. Ora ku su esposo a bandoná e i su yunan, nan a keda desampará. Kon algun di nan kompañeronan Testigu a reakshoná? Cynthia a konta: “Despues ku mi a bisa nan via telefòn kiko a pasa, denter di 45 minüt nan tabata na nos kas. Nan tabata awa na wowo. Durante e promé dos òf tres dianan siguiente, nan no a laga nos nos so. Komo ku nos no tabata kome bon i tabata emoshonalmente kibrá, pa un tempu nan a laga nos keda na nan kas.” Probablemente e eksperensia akí ta pone nos kòrda loke e karta di Santiago ta bisa: “Si un ruman hòmber òf un ruman muhé no tin paña ni sufisiente kuminda pa dia, anto un di boso bis’é: ‘Bai na pas, tene bo kurpa kayente i bon alimentá,’ pero boso no ta dun’é loke su kurpa mester, di ki probecho esei ta? Asina tambe, fe riba su so, si e no tin obra, ta morto.” (Sant. 2:15-17) E yudansa oportuno ku Cynthia i su yu muhénan a risibí di e rumannan tabata nèt loke nan tabatin mester. Despues di apénas seis luna, nan tabatin e forsa pa por a traha pionero ousiliar.—2 Kor. 12:10.
18, 19. (a) Kon nos por yuda nos rumannan ku ta débil? (b) Ken ta benefisiá ora nos ta yuda nos rumannan ku ta débil?
18 Probablemente bo sa di eksperensia ku tin biaha ta tuma tempu pa un persona rekuperá di un malesa grave. Di mes manera, un kristian ku a bira débil spiritualmente debí na problemanan personal òf situashonnan difísil kisas tin mester di tempu pa bira fuerte atrobe. Ta bèrdat ku e mester studia su Beibel, hasi orashon i asistí na e reunionnan pa e fortalesé su fe. Pero e tin mester di nos yudansa tambe. Nos lo tene pasenshi kuné, durante e tempu ku e ta hasi esfuerso pa rekuperá? Nos lo sigui mustr’é ku nos ta stim’é? Laga nos hasi tur loke ta posibel pa e sinti ku nos ta apresi’é i ku e ta nesesario den kongregashon.—2 Kor. 8:8.
19 Nunka lubidá ku ora nos ta yuda nos rumannan, nos ta sinti e goso, òf felisidat, ku dunamentu ta trese kuné. Ademas, nos ta siña mustra empatia i pasenshi. Pero no ta nos so ta benefisiá, sino henter e kongregashon ya ku lo tin mas kariño i amor den kongregashon. I mas importante ainda, ora nos ta yuda nos rumannan, nos ta imitá Yehova, kende ta balorá kada un di su sirbidónan. Sí, nos tur tin bon motibu pa sigui e konseho bíbliko ku ta animá nos pa “yuda esnan ku ta suak.”—Echo. 20:35.
^ par. 4 Den su buki The Descent of Man [E Orígen di Hende], Charles Darwin a bisa ku vários órgano di nos kurpa ta “innesesario.” Tin otro evolushonistanan tambe ku a bisa ku hende tin desénas di órgano, manera e apèndiks i e amandelnan, ku no ta nesesario.
^ par. 7 A kambia e nòmber.
“Lo mi konsehá bo; mi wowo ta riba bo.” —SAL. 32:8.
1, 2. Kon Yehova ta mira su sirbidónan riba tera?
HOPI biaha ora mayornan ta wak nan yunan ta hunga, nan ta keda sorprendí di mira kuantu abilidat nan yunan tin. Probablemente bo tambe a ripará esei. Un yu kisas ta bon den un sierto deporte miéntras ku e otro podisé ta gusta pinta òf hasi obra di man. Sea kual sea e abilidatnan di nan yunan, e mayornan ta kontentu pa yuda nan alkansá nan pleno potensial.
2 Yehova tambe ta masha interesá den su sirbidónan riba tera. Su sirbidónan djawe ta manera ‘tesoro’ p’e, pasobra nan ta sirbié fielmente. (Hagai [Ageo] 2:7, BPK) Kisas bo por a ripará ku nan tin diferente abilidat. Algun ruman hòmber ta ekselente oradó miéntras ku otronan ta bon den organisá kosnan. Hopi ruman muhé tin kapasidat pa siña otro idioma i ta usa esaki den e trabou di prediká miéntras ku otronan ta un bon ehèmpel den yuda rumannan ku tin mester di animashon òf den kuida esnan ku ta malu. (Rom. 16:1, 12) Nos ta masha kontentu ku nos tin tur e rumannan akí den nos kongregashon.
3. Ki preguntanan nos lo trata den e artíkulo akí?
3 Sinembargo, tin algun ruman hòmber hóben òf resien batisá ku kisas ainda no ta partisipá plenamente den e aktividatnan di kongregashon. Kon nos por yuda nan alkansá nan pleno potensial? Dikon nos mester imitá Yehova i enfoká riba nan bon kualidatnan?
4, 5. Kon e relato na Huesnan 6:11-16 ta mustra ku Yehova ta mira e potensial di su sirbidónan?
4 Vários relato bíbliko ta mustra bon kla ku Yehova no solamente ta mira e bon kualidatnan di su sirbidónan sino tambe ki potensial nan tin. Por ehèmpel, ora Dios a skohe Gideon pa libra su pueblo for di nan enemigunan, e madianitanan, Gideon a keda masha sorprendí ora e angel a bis’é: “SEÑOR ta ku bo, o guerero balente.” Dikon? Pasobra e no a sinti ku e tabata “balente” ni ku e tabata kapas pa libra e pueblo di Dios. Pero Yehova sí a mira Gideon su potensial. E tabata sa ku e por a us’é pa libra Israel.—Lesa Huesnan 6:11-16.
5 Yehova tabatin pleno konfiansa den Gideon, pasobra e tabata sa di su potensial. Por ehèmpel, Yehova a mira kon Gideon tabata bati trigu ku tur su forsa. Den tempu bíbliko kunukeronan tabatin e kustumber di bati nan trigu na aire liber pa bientu supla e bagas i separ’é for di e trigu. Pero, Gideon tabata bati trigu den un baki di pèrs wendrùif pa e por a skonde su kosecha pa e madianitanan no hòrt’é. Esei tabata un bon strategia! P’esei den bista di Yehova, Gideon no tabata solamente un kunukero kouteloso sino tambe un hòmber sabí. Sí, Yehova a mira su potensial i a entren’é.
6, 7. (a) Kon Yehova su manera di mira Ámos tabata diferente for di e manera ku algun israelita tabata mir’é? (b) Kiko ta indiká ku Ámos no tabata ignorante?
6 Di mes manera, Yehova a mira e potensial di su profeta Ámos. Den bista di hende, kisas e tabata parse ketu i insignifikante. Ámos tabata un wardadó di karné i skèrfdó di figu sikamor, un fruta ku tabata sirbi komo kuminda pa hende pober. Ora Yehova a asign’é komo profeta pa deklará Su huisio kontra e reino di dies tribu ku a bira infiel, algun israelita a pensa ku Ámos no tabata e persona adekuá pa kumpli ku e asignashon ei.—Ámos 7:14, 15.
7 Ámos a bini di un pueblo aislá pero e no tabata ignorante pasobra e tabatin bon konosementu di e kustumbernan den e área ei i di e gobernantenan di su tempu. Probablemente e tabata bon informá di e situashon na Israel. Kisas e tabata sa tambe loke tabata pasa na e nashonnan bisiña debí na su kontakto ku komersiantenan biahero. (Ámos 1:6, 9, 11, 13; 2:8; 6:4-6) Algun eksperto di Beibel ta bisa ku Ámos tabata un bon eskritor; el a usa ekspreshonnan simpel pero poderoso i a hasi bon uso di komparashon. Ámos no tabatin miedu di kondená e aktonan korupto di saserdote Amasias. Esei a mustra bon kla ku Yehova a skohe e persona korekto pa deklará su mensahe. Sí, Yehova a mira e potensial di Ámos ku otronan no por a mira.—Ámos 7:12, 13, 16, 17.
8. (a) Kiko Yehova a primintí David? (b) Dikon Salmo 32:8 por ta un animashon pa rumannan ku ta duda ku nan por logra sierto metanan?
8 Yehova ta mira tur e abilidatnan di su sirbidónan, i e ke yuda nos alkansá nos potensial. El a primintí Rei David ku semper lo e gui’é i ku su ‘wowo lo ta riba dje.’ (Lesa Salmo 32:8.) Dikon esaki ta un animashon pa nos? Wèl, kisas nos ta duda ku nos por logra sierto metanan, pero Yehova por yuda nos hasi mas di loke nos por imaginá. Meskos ku un bon maestro gradualmente ta guia un studiante ku falta eksperensia, asina Yehova ta guia nos pa nos por alkansá nos pleno potensial. Tin biaha, Yehova por usa nos kompañeronan den fe tambe pa yuda nos. Kon asina?
9. Kon nos mester “buska” interes di nos rumannan?
9 Pablo a animá tur kristian pa “buska” interes di nan rumannan. (Lesa Filipensenan 2:3, 4.) Kiko e konseho akí ta enserá? Nos mester tuma nota di e abilidatnan di nos rumannan i elogiá nan pa loke nan ta hasi. Kon lo bo sinti ora un hende ta tuma nota di bo progreso? Esaki no ta animá bo pa hasi bo máksimo esfuerso pa sigui progresá? Di mes manera, ora nos ta elogiá nos rumannan, nan ta sigui hasi esfuerso pa progresá den nan sirbishi na Yehova.
10. Ken spesialmente tin mester di atenshon?
10 Ken spesialmente tin mester di atenshon? Klaru ku nos tur tin mester di atenshon de bes en kuando. Sinembargo, ruman hòmbernan hóben òf resien batisá mester ser enbolbí den aktividatnan di kongregashon. Esaki ta yuda nan sinti ku nan ta parti di e kongregashon. Beibel ta animá e ruman hòmbernan akí pa hasi esfuerso pa nan por risibí mas responsabilidat den kongregashon. (1 Tim. 3:1) Pero, si nan ta sinti ku nos no ta apresiá nan trabou, nan no ta haña gana di sigui hasi esfuerso pa risibí mas responsabilidat.
11. (a) Kon un ansiano a yuda un yònkuman vense su timides? (b) Kiko e eksperensia di Julien ta siña nos?
11 Ludovic, un ansiano ku rumannan a mustra interes den dje tempu ku e tabata yòn, a bisa: “Ora mi mustra interes sinsero den un ruman hòmber, e ta progresá mas lihé.” Relashoná ku Julien, un yònkuman ku tabata masha tímido, Ludovic a bisa: “Komo ku Julien no tabata sigur di su mes, e tabata komportá su mes un poko straño. Pero, mi a ripará ku e tabata masha kariñoso i kla pa yuda otronan den kongregashon. P’esei, en bes di kritik’é, mi a enfoká riba su bon kualidatnan i a purba di anim’é.” Ku tempu, Julien a kualifiká pa bira sirbidó ministerial, i despues el a bira pionero regular.
12. Kiko nos tin ku hasi si nos ke yuda nos ruman hòmbernan alkansá nan pleno potensial? Duna un ehèmpel.
12 Si nos ke yuda nos ruman hòmbernan alkansá nan pleno potensial, nos mester ta atento. Manera e eksperensia di Julien ta mustra, nos no mester enfoká riba e persona su puntonan débil, ma riba su bon kualidat- i abilidatnan ku por ser desaroyá. Hesus a hasi esaki den kaso di Pedro. Aunke tin biaha a parse ku Pedro tabata instabil, Hesus a profetisá ku lo el a bira stabil manera un baranka.—Huan 1:42, nota.
13, 14. (a) Kon Bárnabas a trata Marko? (b) Kon un ansiano a yuda un ruman hòmber meskos ku Bárnabas a yuda Marko? (Wak e promé plachi.)
13 Laga nos repasá e ehèmpel di Bárnabas i Huan, kende tabata ser yamá Marko. (Echo. 12:25) Durante Pablo su promé biahe komo misionero huntu ku Bárnabas, Marko tabata “yuda nan,” kisas perkurando pa nan nesesidatnan físiko. Pero, ora nan a yega Pamfilia, diripiente Marko a bandoná su kompañeronan. Pablo i Bárnabas mester a sigui biaha nan so atraves di un teritorio yen di bandidu. (Echo. 13:5, 13) Kiko Bárnabas a hasi despues? E no a enfoká riba Marko su debilidatnan sino riba su bon kualidatnan i a sigui entren’é. Esei a yuda Marko bira un kristian madurá. (Echo. 15:37-39) Algun aña despues, Marko tabata na Roma huntu ku Pablo, kende tabata prezu. I ora Pablo a skirbi un karta pa e kristiannan na Kolósas, el a papia bon di Marko. (Kol. 4:10) Bárnabas lo a keda masha kontentu ora Pablo a pidi pa Marko bin yud’é.—2 Tim. 4:11.
14 Alexandre, un ansiano resien nombrá, a konta kon un ruman hòmber a yud’é: “Ora mi tabata yòn, mi tabatin masha problema pa hasi orashon den públiko. Un ansiano a mustra mi kon pa prepará i kon pa keda kalmu. En bes di keda sin pidi mi pa hasi orashon, regularmente e tabata duna mi oportunidat di hasi orashon na reunion pa sirbishi di vèlt. Ku tempu, mi a haña mas konfiansa den mi mes.”
15. Kon Pablo a mustra ku el a balorá su rumannan?
15 Ora bo mira ku un ruman tin bon kualidat, bo ta elogi’é? Den Romanonan kapítulo 16, Pablo a elogiá mas ku 20 ruman pa nan bon kualidatnan ku el a apresiá. (Rom. 16:3-7, 13) Por ehèmpel, Pablo a rekonosé ku Andróniko i Yunias tabatin mas tantu tempu kuné ta sigui Kristu i el a elogiá nan pa nan perseveransia. Ademas, Pablo a menshoná e mama di Rufo, kende tabata manera un mama p’e.
16. Ki efekto elogio sinsero tabatin riba un hóben?
16 Awe tambe elogio sinsero por duna bon resultado. Laga nos tuma por ehèmpel e kaso di Rico, un hóben na Fransia kende su tata no tabata Testigu. Rico a sintié masha desanimá pasobra su tata no tabata ke pa e batisá. Rico a pensa ku e tabatin ku warda te ora e bira mayor di edat pa e por a batisá. E tabata tristu tambe pasobra na skol e muchanan tabata tent’é pa motibu di su kreensianan. Frédéric, un ansiano ku tabata studia kuné a bisa: “Mi a elogiá Rico pasobra e echo ku e tabata hañ’é ku oposishon a indiká ku e tabatin kurashi pa duna testimonio.” E palabranan di elogio akí a fortalesé Rico su determinashon pa keda fiel i a yud’é drecha su relashon ku su tata. Finalmente, Rico a batisá ku 12 aña.
17. (a) Kon nos por yuda nos ruman hòmbernan progresá? (b) Kon un misionero a yuda algun ruman hòmber hóben, i kiko tabata e resultado?
17 Kada bes ku nos elogiá un ruman pa algu bon ku el a hasi, e ta sintié mas motivá pa sigui hasi su bèst pa sirbi Yehova. Sylvie,* kende tin hopi aña ta sirbi na Bètel na Fransia, a bisa ku ruman muhénan tambe por elogiá ruman hòmbernan. Hopi biaha ruman muhénan ta ripará detayenan ku kisas ruman hòmbernan no ta ripará. Pues, “nan palabranan di animashon por komplementá loke ruman hòmbernan eksperensiá ta bisa.” Ademas, el a bisa: “Ami ta pensa, ku ta mi deber pa elogiá mi rumannan.” (Pro. 3:27) Jérôme, un misionero na Guyana Franses, a yuda hopi ruman hòmber hóben traha riba e meta pa bira misionero. El a bisa: “Mi a ripará ku ora mi elogiá ruman hòmbernan hóben pa algu spesífiko ku nan a hasi den sirbishi òf pa nan bon komentarionan, nan ta haña mas konfiansa den nan mes. Esei ta pone ku nan ta sigui mehorá nan abilidatnan.”
18. Dikon ta bon pa traha huntu ku ruman hòmbernan hóben?
18 Un otro manera pa stimulá nos ruman hòmbernan pa sigui progresá, ta di animá nan pa traha huntu ku nos. Por ehèmpel si un hóben sa bon kon pa usa kòmpiuter, un ansiano por pidié pa prent informashon for di e website jw.org pa e rumannan di edat avansá ku no tin kòmpiuter. Si bo ta hasi trabou di limpiesa òf mantenshon na Salòn di Reino, pakiko no invitá un hóben pa yuda bo? Ora bo hasi esei, bo ta haña chèns di opservá e hóben, elogi’é pa su bon trabou i lo bo mira e bon resultado ku esaki lo trese.—Pro. 15:23.
19, 20. Dikon nos mester yuda nos rumannan progresá?
19 Ora Yehova a nombra Hosue komo lider di e pueblo di Israel, El a manda Moises ‘enkurashá i fortalesé’ Hosue. (Lesa Deuteronomio 3:28.) Mas i mas hende rònt mundu ta kuminsá sirbi Yehova huntu ku nos. Tur kristian madurá, no solamente e ansianonan, por yuda ruman hòmbernan hóben i esnan resien batisá alkansá nan pleno potensial. Di e manera ei, mas ruman hòmber lo drenta e trabou di tempu kompleto i lo ta “kapasitá pa siña” otronan.—2 Tim. 2:2.
20 Sea ku nos ta pertenesé na un kongregashon establesí òf na un grupo chikitu ku ta progresando pa bira un kongregashon, laga nos tur traha pa futuro. I un faktor importante pa logra esaki ta: Imitá Yehova, kende semper ta enfoká riba e bon kualidatnan di su sirbidónan.
^ par. 17 A kambia e nòmber.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn kantika 3 “Dios Ta Amor”***
Kantika 3
“Dios Ta Amor”
(1 Huan 4:7, 8)
1. Dios ta amor i ta invitá nos
pa nos siña imit’é.
Si nos stima Dios i hende,
nos akshonnan lo mustr’é.
No tin nada mas bunita,
nada di mayor balor:
Kana Kristu su kaminda,
bisti Kristu su amor.
2. Nos ehèmpel di mas grandi
ta Yehova su amor.
Gran pasenshi e ta karga,
pordonando nos eror.
Den amor no tin envidia,
ma bondat i kompashon.
Pues, ban stima nos rumannan;
stima tur di kurason.
3. Rechasá resentimentu;
no lag’é pone bo dual.
Buska Dios; e lo siña bo
e dos leinan prinsipal:
Stima Dios i stima hende
ku ternura i fervor,
pa nos echo i palabra
reflehá Su gran amor.
(Wak tambe Mar. 12:30, 31; 1 Kor. 12:31–13:8; 1 Huan 3:23.)
^ ***sn kantika 65 “Esaki Ta e Kaminda”***
Kantika 65
“Esaki Ta e Kaminda”
(Isaías 30:20, 21)
1. Tin un kaminda smal
di berdadero pas;
esun ku Kristu
nos Señor a indiká.
E bos dje Wardador
nos a rekonosé
i awor Yehova mes
ta yuda nos siguié!
(Refrein)
2. Esaki mes ta e
kaminda di amor.
Nos ta guiá
p’e bondadoso Kreador.
I si nos desviá
su bos lo resoná:
“Esaki mes t’esun;
di dje no apartá.”
(Refrein)
3. Esaki mes ta e
kaminda di bèrdat;
berea smal di bida
pa eternidat.
No buska otro,
pues no tin mihó kuné.
Nos Instruktor
Yehova ta rekomend’é.
(REFREIN)
Sigui kan’é! No stòp, sigui kan’é!
No wak patras, no kita for di dje!
Esaki mes t’e bèrdat: Siguié!
Bendishoná nos ta di a hañ’é.’
(Wak tambe Sal. 32:8; 139:24; Pro. 6:23.)
^ ***sn kantika 84 “Mi Ke”***
Kantika 84
“Mi Ke”
(Lukas 5:13)
1. Gloria Kristu no a kudishá
den shelu bibando ku Dios.
El a laga tur kos
pa bin serka nos
i siña nos Dios su bèrdat.
Kristu a kalma nan ansiedat
i karga nan enfermedat.
Ora Dios a pidié reskatá nos,
mes ora e di: ‘Mi ke, sí!’
2. Dios Yehova a pèrkurá
un fiel i prudente kriá
pa nos sirbi kuné
buskando karné
pa trese nan bèk den kurá.
Laga nos amor reflehá
e Dios ku nan ta anhelá.
Pues si wérfano o biuda aserká mi,
lo mi bisa nan: “Mi ke, sí!”
(Wak tambe Huan 18:37; Efe. 3:19; Flp. 2:7.)
^ ***sn kantika 72 Kultivá Amor***
Kantika 72
Kultivá Amor
(1 Korintionan 13:1-8)
1. Spiritu santu ta siña nos
pa reflehá kualidat di Dios.
Esun mas grandi, e prinsipal ta amor,
e vínkulo ideal.
Ningun talento no tin balor
si nos no ta kultivá amor.
P’esei, na Dios nos ta supliká
pa den amor nos por abundá.
2. Pa guia e lamchinan di Señor
n’e tou sigur di nan Wardador,
amor ta loke lo funshoná mihó
ku tur loke ser papiá.
Amor ta yuda nos soportá
i tur doló nos por enfrentá.
Pues, den tristesa no lubidá
ku nunka amor no ta frakasá.
(Wak tambe Huan 21:17; 1 Kor. 13:13; Gal. 6:2.)
^ ***sn kantika 77 Siña Pordoná***
Kantika 77
Siña Pordoná
(Salmo 86:5)
1. Den miserikòrdia
Kreador a entregá
su kerido Yu mas grandi
pa pordon di nos piká.
Si nos duele ta sinsero
i na dje nos akudí,
kompashon nos Dios ta mustra,
pa pordon nos risibí.
2. Nos, ku mas motibu,
tin ku siña pordoná,
imitando nos bon Tata
su amor na nos mustrá;
soportando tur ofensa,
bandonando tur renkor,
pa nos echonan por halsa
e kaminda di amor.
3. Gran miserikòrdia
nos tur tin ku kultivá
pa no venená ku rabia,
pa no bira amargá.
Si nos imitá Yehova
i su amor nos demostrá,
komo yunan di nos Tata,
nos lo siña pordoná.
(Wak tambe Mat. 6:12; Efe. 4:32; Kol. 3:13.)
^ ***sn kantika 79 E Poder di Bondat***
Kantika 79
E Poder di Bondat
(Efesionan 4:32)
1. Poder sin igual i gloria real
ta di nos Kreador.
Ma semper nos Dios ta mustra na nos
su tierno bondat i amor.
2. Hesus ta animá tur hende kansá
ku kurason kargá
pa bin serka dje i siña di dje;
nan alma lo ser refreská.
3. Den Dios i su Yu Hesus nos ta wak
ta kon nos mester ta.
Den tur nos hasí nos ke imitá
nan gran kompashon i bondat.
(Wak tambe Mik. 6:8; Mat. 11:28-30; Kol. 3:12; 1 Ped. 2:3.)
^ ***sn kantika 42 “Yuda e Débilnan”***
Kantika 42
“Yuda e Débilnan”
(Echonan 20:35)
1. Kada un di nos ta yen
di debilidat.
Pero Dios ta stima nos;
e tin gran bondat.
Laga nos imitá
Dios su amor mustrá.
Semper sostené ruman
den nesesidat.
2. Pablo di: ‘Ku e débilnan,
débil ami ta.’
Ku e sanger di Hesus,
tur ta reskatá.
Dios ta nan Doño awor,
nan Fortalesedor.
Kompartí nan lágrima,
purba konsolá.
3. Na lugá di kondená,
mustra kompashon.
Lo bo resultá pa nan
un konsolashon.
Duna nan forsa anto,
kuido i ánimo.
Nos sosten leal lo ta
un gran bendishon.
(Wak tambe 2 Kor. 11:29; Isa. 35:3, 4; Gal. 6:2.)
^ ***sn kantika 124 Risibí Nan Hospitalariamente***
Kantika 124
Risibí Nan Hospitalariamente
(Echonan 17:7)
1. Henter humanidat Dios ta alegrá
ku solo su splendor,
sin diskriminá.
Nos tur ta disfrutá dje hospitalidat
sinsero di nos gran Kreador.
P’esei nos ta anhelá di por imitá
su hospitalidat komo yu stimá,
yudando, ku bondat i tur kordialidat,
un próhimo den nesesidat.
2. Ken sa ki bendishon lo por resultá
si na un deskonosí bo ekstendé bo man.
Un gesto di bondat ku hospitalidat
lo dekorá nos Dios su bèrdat.
Ku Pablo Lidia di: ‘Keda na mi kas.’
Su noble aktitut
nos ke imitá.
Nos Tata konosé esnan ku ta imit’É
i ke tin nan pa semper kuné.
(Wak tambe Echo. 16:14, 15; Rom. 12:13; 1 Tim. 3:2; Heb. 13:2; 1 Ped. 4:9.)
^ (1 Kor. 15:42-53) Asina ta ku e resurekshon di e mortonan. Loke ta ser sembrá ta kaba na nada, loke ta ser lantá no ta kaba na nada. 43 Ta sembra e kurpa den desonor, ta lant’é den gloria. Ta sembra e kurpa den debilidat, ta lant’é den poder. 44 Ta sembra un kurpa físiko, ta lant’é un kurpa spiritual. Si tin kurpa físiko, tin kurpa spiritual tambe. 45 Ta asina tambe ta pará skirbí: “E promé hende, Adam, a bira un alma bibu.” E último Adam a bira un spiritu ku ta duna bida. 46 Sinembargo, e promé kurpa no ta spiritual, ma físiko, i ta despues a bini e kurpa ku ta spiritual. 47 E promé hende ta di tera i trahá di stòf; e di dos hende ta di shelu. 48 Meskos ku esun trahá di stòf ta, asina e otronan trahá di stòf tambe ta; i meskos ku esun selestial ta, asina e otronan ku ta selestial tambe ta. 49 Anto meskos ku nos tin e semehansa di esun trahá di stòf, asina nos lo tin e semehansa tambe di esun selestial. 50 Sinembargo, mi ta bisa esaki, rumannan: kurpa di karni i sanger no por tin parti den e Reino di Dios, ni loke ta kaba na nada no por tin parti den loke no ta kaba na nada. 51 Mira! Mi ta konta boso un sekreto sagrado: Nos tur lo no bai drumi den morto, ma nos tur lo ser kambiá, 52 den un momento, den un fregá di wowo, durante e último tròmpèt. Pasobra e tròmpèt lo zona i e mortonan lo ser lantá den un kurpa ku no ta kaba na nada, i nos lo ser kambiá. 53 Pasobra e kurpa akí ku ta kaba na nada mester bisti loke no ta kaba na nada, i e kurpa akí ku ta mortal mester bisti inmortalidat.
^ (Mat. 6:19-34) Stòp di montoná tesoro riba tera, kaminda mòt i frus ta kome nan i kaminda ladron ta kibra drenta i hòrta. 20 Mas bien, montoná tesoro den shelu, kaminda ni mòt ni frus no por kome nan, ni ladron no por kibra drenta i hòrta. 21 Pasobra kaminda bo tesoro ta, einan bo kurason tambe lo ta. 22 Wowo ta lampi di e kurpa. P’esei, si bo wowo ta simpel, henter bo kurpa lo bria. 23 Ma si bo wowo ta malbado, henter bo kurpa lo ta den skuridat. Si e lus ku tin den bo realmente ta skuridat, esta un gran skuridat esei lo ta! 24 Ningun hende no por ta esklabo di dos doño, pasobra sea lo e odia esun i stima e otro òf lo e pega na esun i despresiá e otro. Boso no por ta esklabo di Dios i di Rikesa. 25 P’esei mi ta bisa boso: Stòp di ta anshá pa boso bida, esta, kiko boso lo kome òf kiko boso lo bebe, òf pa boso kurpa, esta, kiko boso lo bisti. Akaso bida no ta mas importante ku kuminda i kurpa mas importante ku paña? 26 Opservá e paranan di shelu bon; nan no ta sembra ni kosechá ni warda kuminda den mangasina. Tòg boso Tata selestial ta alimentá nan. Boso no ta bal mas ku nan? 27 Kua di boso, ni maske kuantu e ansha, por rèk su bida un krenchi? 28 Ademas, pakiko ansha tokante kiko pa bisti? Siña un lès for di e manera ku e flornan di mondi ta krese; nan no ta traha duru ni nan no ta traha tela; 29 ma mi ta bisa boso ku ni Rei Sálomon den tur su gloria no a bisti manera un di e flornan akí. 30 Awor bon, si ta asina Dios ta bisti yerba di mondi, ku awe t’ei i mañan ta ser tirá den kandela, kuantu mas lo e no bisti boso, hende di poko fe? 31 P’esei, no sea nunka anshá i puntra: ‘Kiko nos lo kome?’ òf: ‘Kiko nos lo bebe?’ òf: ‘Kiko nos lo bisti?’ 32 Pasobra tur e kosnan akí ta loke e nashonnan ta kore tras di dje. Ma boso Tata selestial sa ku boso tin mester di tur e kosnan akí. 33 Sigui buska anto promé e Reino i e hustisia di Dios, i lo e duna boso tur e kosnan akí. 34 Pues no sea nunka anshá pa e dia di mañan, pasobra e dia di mañan lo tin su mes inkietutnan. Kada dia tin su mes problemanan.
^ ***w13 15/12 pág. 18-19 ‘Esaki Mester Ta un Konmemorashon pa Boso’***
laga e israelitanan bai.—Éks. 1:11; 3:9, 10; 5:1, 2; 11:1, 5.
5 Pero promé ku e israelitanan a haña nan libertat, nan mester a sigui algun instrukshon spesífiko. Tabata rònt di tempu di e equinox di e lènte di aña 1513 promé ku Kristu, den e luna di abib (ku despues nan a yama nisan). Dios a bisa e israelitanan ku dia 10 di nisan nan mester a kuminsá prepará pa un evento ku lo a tuma lugá dia 14 di nisan ora solo a baha. Dikon ora solo a baha? Pasobra un dia hebreo a kuminsá i kaba ora solo a baha. Por ehèmpel, un dia a kore di djaweps ora solo a baha pa djabièrnè ora solo a baha. Ora 14 di nisan a yega, kada famia mester a mata un lamchi machu (sea di karné òf di kabritu) i hunta un poko di su sanger na e kozeinnan na banda i ariba di e porta di kas. (Éks. 12:3-7, 22, 23) E famia mester a kome un sena ku a konsistí di e lamchi di roster huntu ku pan sin zürdeg i poko yerba. E angel di Dios lo a pasa dor di henter e pais i mata tur yu mayó di Egipto, ma e yu mayó di e israelitanan obedesidu lo a ser protehá. I e ora ei e egipsionan lo a laga e pueblo di Dios bai.—Éks. 12:8-13, 29-32.
6 Asina a sosodé, i e israelitanan mester a keda kòrda e dia ku Dios a libra nan for di Egipto. Dios a bisa nan: “E dia akí mester ta un konmemorashon pa boso, i boso mester selebr’é komo un fiesta na SEÑOR; durante di tur boso generashonnan boso mester selebr’é komo un ordenansa pa semper.” Despues ku e israelitanan a selebrá Pasku riba 14 di nisan, nan a sigui ku un fiesta di shete dia ku a yama Fiesta di Pan sin Zürdeg. Nan tabata yama e ocho dianan akí huntu tambe Pasku. (Éks. 12:14-17; Luk. 22:1; Huan 18:28; 19:14) E Pasku ei tabata un di e tres fiestanan ku Dios a manda e israelitanan selebrá tur aña.—2 Kró. 8:13.
7 Hesus ku su apòstelnan tabata hudiu bou di e Lei di Moises, pues nan tabata selebrá e Pasku Hudiu tur aña. (Mat. 26:17-19) E último biaha ku nan a hasié, Hesus a introdusí un selebrashon nobo ku su siguidónan mester a sigui tene tur aña: e Sena di Señor. Pero riba ki dia nan mester a ten’é?
RIBA KI DIA E SENA DI SEÑOR A TUMA LUGÁ?
8 Hesus a duna instrukshon pa e Sena di Señor asina ku el a kaba di selebrá e Pasku Hudiu ku su apòstelnan. Pues, e Sena di Señor tabata riba e mesun dia ku e Pasku Hudiu. Pero kisas bo a ripará ku e fecha di e Pasku Hudiu riba algun kalènder djawe no ta kai tur biaha riba e mesun dia ku nos ta konmemorá e morto di Kristu. Kon bini? E mandamentu ku Dios a duna e israelitanan ta yuda nos kontestá e pregunta akí. Despues ku Moises a bisa ku ‘henter e asamblea di e kongregashon di Israel mester a mata e lamchi,’ el a menshoná spesífikamente ki ora riba 14 di nisan nan mester a hasi esei.—Lesa Éksodo 12:5, 6.
9 Segun Éksodo 12:6, nan mester a mata e lamchi ‘ora nochi tabata serando.’ Algun vershon di Beibel, entre nan e Tanakh hudiu, ta tradusí e ekspreshon ei “ora solo a baha, promé ku bira skur” òf “ora nochi ta bai sera.” Pues, nan mester a mata e lamchi despues ku solo a baha pero miéntras ku tabata kla ainda, na kuminsamentu di 14 di nisan.
10 Ku tempu, e hudiunan a kuminsá trese e lamchinan na e tèmpel pa mata nan einan, i esaki a tuma hopi tempu. P’esei, siglonan despues, algun hudiu a pensa ku e instrukshon na Éksodo 12:6 tabata referí na final di 14 di nisan, entre e ora ku solo a kuminsá baha—despues di mèrdia—i fin di e dia ora solo a baha anochi. Pero si ta esei tabata e nifikashon, ta ki ora nan lo a kome e sena di Pasku anto? Segun un eksperto di hudaismo di antigwedat, profèser Jonathan Klawans, nan lo a kom’é dia 15 di nisan. Pero na mes momento e ta atmití ku e buki di Éksodo no ta bisa esaki spesífikamente. Tambe e profèser a bisa ku e obranan skirbí di e rabinan no ta bisa nada di e manera ku e hudiunan tabata selebrá nan Pasku promé ku e tèmpel a ser destruí na aña 70 di promé siglo.
11 Pues, riba ki dia nan a selebrá e sena di Pasku na aña 33? Wèl, Kristu a bisa Pedro ku Huan un dia promé, riba 13 di nisan, segun ku “e dia riba kua mester a sakrifiká e lamchi di Pasku” a yega serka: “Bai prepará e sena di Pasku pa nos kome.” (Luk. 22:7, 8) “Finalmente, . . . e momento a yega” pa e sena di Pasku, dia 14 di nisan, i esei tabata djaweps anochi despues ku solo a baha. Hesus a kome e sena ei huntu ku su apòstelnan, kaba el a introdusí e Sena di Señor. (Luk. 22:14, 15) E anochi ei nan a arest’é i husg’é. Djis promé ku mèrdia di 14 di nisan, nan a klab’é na staka i pa tramèrdia el a muri. (Huan 19:14) Pues, “Kristu, nos lamchi di Pasku, a ser sakrifiká” riba e mesun dia ku nan a mata e lamchi di Pasku. (1 Kor. 5:7; 11:23; Mat. 26:2) Nan a dera Hesus promé ku fin di e dia hudiu ei, sí, promé ku dia 15 di nisan a kuminsá.—Lev. 23:5-7; Luk. 23:54.
UN KONMEMORASHON KU BO POR SIÑA FOR DI DJE
12 Pero laga nos bai bèk na e promé Pasku na Egipto. Moises a bisa ku e pueblo di Dios ‘mester a sigui selebrá e evento akí komo un ordenansa pa semper.’ Komo parti di e konmemorashon anual ei, yunan lo a puntra nan mayornan kiko e evento a nifiká. (Lesa Éksodo 12:24-27; Deu. 6:20-23) Pues, e Pasku Hudiu lo tabata un “konmemorashon” ku asta mucha por a saka algun lès for di dje.—Éks. 12:14.
13 Segun ku generashonnan nobo a lanta, e israelitanan lo a siña nan yunan lèsnan importante tokante nan Pasku. Un di nan tabata ku Yehova por protehá hende ku ta ador’é. E muchanan a siña ku Yehova ta un Dios real i bibu; no un personahe ku ta leu i difísil pa komprondé ken e ta. E ta un Dios ku ta interesá den su pueblo i ta aktua na nan fabor. El a demostrá esei ora el a protehá tur yu mayó israelita durante e di dies plaga riba Egipto.
14 Komo un mayor kristian, bo no ta obligá di konta bo yunan tur aña e relato di e Pasku Hudiu. Ma kiko di e lès tras di e relato? Bo ta siña nan ku Dios ta protehá su pueblo? Ta bisto pa bo yunan ku di bèrdat bo ta konvensí ku Yehova te ainda ta e berdadero Protektor di su pueblo? (Sal. 27:11; Isa. 12:2) Pero kon bo ta siña nan e lès ei? Bo ta hasié durante un kòmbersashon agradabel ku nan, na lugá di duna nan un sermon? Hasi un esfuerso pa siña nan e lès ei i asina yuda bo famia haña mas konfiansa den Yehova.
15 Un otro lès importante ku nos por siña for di e relato di e Pasku Hudiu ta ku Yehova no solamente por protehá su pueblo, sino tambe e por libra nan, ya ku el a ‘saka nan for di Egipto.’ Purba imaginá bo kon e israelitanan a sinti nan ora Yehova a libra nan for di Egipto. El a usa un pilá di nubia i un pilá di kandela pa guia nan. El a parti Laman Kòrá na dos i a laga nan pasa riba tera seku, meimei di dos muraya di awa. Unabes nan a yega sano i salvo na e otro banda, nan a mira kon e awanan ei a basha abou riba e ehérsito di Egipto. E ora ei e israelitanan librá por a bisa: ‘Lo mi kanta na Yehova. E kabai i su koredó el a tira den laman. Yehova ta mi fortalesa i mi kantika, i el a bira mi salbashon.’—Éks. 13:14, 21, 22; 15:1, 2; Sal. 136:11-15.
16 Si bo tin yu, bo ta yuda nan mira Yehova komo un Dios poderoso ku lo libra su pueblo? Ora bo ta tuma desishon òf ta papia ku bo yunan, nan por mira ku bo ta konvensí ku Yehova por libra abo ku bo famia? Kisas bo por trata e relato di Éksodo kapítulo 12-15 den boso Adorashon Komo Famia i enfatisá pa nan kon Yehova a libra su pueblo. Na otro okashon boso por trata e punto ei dor di analisá Echonan 7:30-36 òf Daniel 3:16-18, 26-28. Nos tur, hóben i bieu,
^ ***w14 15/1 pág. 19-20 Tuma Desishonnan Sabí den Bo Hubentut***
7 Kada hende mester disidí pa nan mes kon nan lo usa nan bida komo un Testigu di Yehova. (Hos. 24:15) Nos no por bisa bo si bo mester kasa ni ku ken bo mester kasa. Tampoko nos no por bisa bo ki trabou bo mester traha. Lo bo skohe un trabou ku bo no tin mester di hopi skol p’e? Algun di boso, hóbennan, ta biba den barionan pober; otronan ta biba den áreanan riku. Boso personalidat, abilidat, edukashon, interes i metanan spiritual ta masha diferente for di otro. Boso bida probablemente ta masha diferente for di otro, meskos ku Moises su bida tabata masha diferente for di bida di e otro hóbennan hebreo na Egipto di antigwedat. Komo yu di e yu muhé di Fárao, Moises tabata riku, miéntras ku e hóbennan hebreo tabata katibu. (Éks. 1:13, 14; Echo. 7:21, 22) Meskos ku bo, nan tabata biba den un tempu históriko. (Éks. 19:4-6) Ma kada un di nan mester a disidí kiko nan kier a hasi ku nan bida. Moises a tuma e desishon korekto.—Lesa Hebreonan 11:24-27.
8 Yehova ta yuda bo tuma desishon sabí den bo hubentut. Kon e ta hasié? Wèl, e ta duna bo konseho den forma di prinsipionan di Beibel ku bo por usa den kualke sirkunstansia. (Sal. 32:8) Anto si bo no sa sigur kon pa apliká e prinsipionan akí den bo bida, bo por pidi bo mayornan kristian òf e ansianonan di kongregashon pa yuda bo. (Pro. 1:8, 9) Laga nos analisá tres prinsipio bíbliko ku por yuda bo tuma desishon sabí ku lo tin un bon efekto riba bo futuro.
TRES PRINSIPIO BÍBLIKO KU POR YUDA BO TUMA DESISHON
9 Buska promé e Reino i e hustisia di Dios. (Lesa Mateo 6:19-21, 24-26, 31-34.) Yehova ta onra nos ku boluntat liber. Bo mes por disidí kiko bo ta hasi ku bo tempu. E no ta bisa bo kuantu tempu di bo hubentut bo mester dediká na e trabou di prediká. Ma Hesus a siña nos ku ta importante pa buska promé e Reino. E manera ku bo ta pone na práktika loke Hesus a bisa lo duna bo hopi oportunidat pa demostrá bo amor pa Yehova, bo interes den bo próhimo i bo gratitut pa e speransa di bida eterno. Bo desishonnan relashoná ku matrimonio i trabou ta demostrá ku bo ta mas preokupá tokante bo nesesidatnan material, òf nan ta revelá ku bo ta buska promé e Reino i e hustisia di Dios?
10 Sirbi otro hende pa bo ta felis. (Lesa Echonan 20:20, 21, 24, 35.) Esei ta un prinsipio básiko di bida ku Hesus a siña nos. E mes tabata un persona masha felis pasobra el a biba segun e prinsipio ei. El a hasi e boluntat di su Tata, en bes di loke e mes tabata ke, i a sirbi otro hende dor di kompartí e bon notisia ku nan. (Luk. 10:21; Huan 4:34) Podisé bo mes tambe a yega di sinti e felisidat ei ora bo a yuda otro hende. Pues, ora bo tin ku tuma desishon grandi den bida, lo bo hasi bo mes felis—i tambe Yehova Dios—si bo basa nan riba e prinsipionan ku Hesus a siña hende.—Pro. 27:11.
11 Nos felisidat di mas grandi ta bini di sirbi Yehova. (Pro. 16:20) Aparentemente, Baruk, sekretario di Yeremías, a lubidá esei. Dado momento, e no tabata disfrutá di e sirbishi di Yehova mas. Yehova di kuné: “Bo ta buska kosnan grandi pa bo mes? No buska eseinan; pasobra mira, mi ta bai trese desaster riba tur karni, . . . ma lo mi duna bo bo bida komo botin, na tur lugá ku bo bai.” (Yer. 45:3, 5) Kiko bo ta kere lo a hasi Baruk felis: hasi loke e tabata ke i pèrdè su bida, òf hasi loke Yehova tabata ke i sobrebibí e destrukshon di Herúsalèm?—Sant. 1:12.
12 Un ruman hòmber ku ta sintié felis sirbiendo otro hende ta Ramiro. El a konta: “Mi ta bini di un famia pober ku ta biba den un pueblito den e Serunan di Andes. Pues, ora mi ruman hòmber mas grandi a ofresé pa paga pa mi bai universidat, esei tabata un gran oportunidat. Pero nèt mi a batisá komo Testigu di Yehova, i mi a risibí un otro oferta: Un pionero a invitá mi pa bai prediká huntu kuné den un stat chikitu. Mi a bai einan, siña pela i a habri un barberia pa mantené mi mes. Hopi hende den e stat ei tabata aseptá estudio di Beibel. Despues, mi a bai un kongregashon di idioma indígena ku nan a kaba di forma. Mi tin awor 10 aña den sirbishi di tempu kompleto, i ningun otro profeshon lo por a duna mi e goso ku mi ta sinti ora mi ta yuda hende studia e bon notisia den nan mes idioma.”
13 Sirbi Yehova ku goso den bo hubentut. (Lesa Eklesiástes 12:1.) No pensa ku bo mester tin un bon trabou promé ku bo por kuminsá sirbi Yehova plenamente. E mihó tempu pa kuminsá ta den bo hubentut. Dikon? Pasobra hopi hóben tin masha tiki responsabilidat di famia i nan tin e salú i energia pa aseptá asignashonnan difísil. Kiko lo bo tin gana di hasi pa Yehova den bo hubentut? Kisas bo tin e meta di traha pionero, òf lo bo ke prediká na hende di otro idioma. Podisé bo por sirbi mas tantu den bo kongregashon aktual. Sea kual sea ta bo meta den e sirbishi di Dios, lo bo tin ku haña un manera pa gana bo pan di kada dia. Puntra bo mes: ‘Ki trabou lo mi skohe, i kuantu skol lo mi mester pa esei?’
^ ***w14 1/2 pág. 6-7 E Berdadero Kousante di Guera i Sufrimentu***
Di Bèrdat e Kuater Koredónan di Kabai Ta Koriendo?
E kabai blanku; esun ku ta kor’é ta un rei selestial. E rei, Hesukristu mes, ta kore pa kousa di hustisia. (Salmo 45:4) Su promé tarea tabata pa kore ku Satanas i su demoñonan for di shelu.—Revelashon 6:2; 12:9.
E kabai koló di kandela; esun ku ta kor’é a haña outoridat “pa kita pas for di riba tera.” (Revelashon 6:4) For di 1914, mundu a konosé masha hopi guera. Apénas un 21 aña despues ku Promé Guera Mundial a terminá, un di dos guera mundial a kuminsá i a mata mas tantu hende ainda. Algun hende ta kalkulá ku Segundo Guera Mundial a kosta bida di mas o ménos 60 mion hende. Despues di 1945, tabatin guera den sierto paisnan so, pero nan tambe a mata hopi hende. Segun kálkulo di algun historiadó, mas ku 100 mion hende a pèrdè nan bida den e gueranan ku a tuma lugá den siglo 20.
E kabai pretu; esun ku ta kor’é tin un balansa den su man ku ta representá hamber. (Revelashon 6:5, 6) Durante Promé Guera Mundial, un blokeo di e aliadonan a kosta bida di mas ku 750.000 hende na Alemania. Nan tur a muri di hamber. Na 1921, mas ku dos mion ruso a muri di hamber, i tabatin tragedianan similar otro kaminda. Na tur, mas o ménos 70 mion hende a muri di hamber den siglo 20. I te awe, tur aña mas ku tres mion mucha bou di sinku aña ta muri di malnutrishon.
E kabai blek; esun ku ta kor’é ta mata hopi hende ku malesa mortal. (Revelashon 6:8) E promé malesa ku a kousa hopi morto den siglo 20 tabata e grip spañó. E kantidat eksakto no ta konosí, pero nan ta kalkulá ku mas o ménos 50 mion hende a muri di e grip akí. E buki Man and Microbes ta remarká: “E epidemia akí tabata un di e desasternan di mas grandi den historia. Ni e epidemianan mas teribel promé kuné no a mata asina tantu hende, anto asina lihé.” Otro malesanan, manera sende-paga, malaria i tuberkulósis a mata sientos di miónes di hende durante siglo 20.
^ ***w14 15/2 pág. 10 Alegrá, Pasobra e Ora pa e Kasamentu di e Lamchi A Yega!***
real. Sí, e ta masha bunita “dòrná pa su brùidehòm.” Revelashon 21:2 ta kompará e brùit ku un stat, Herúsalèm Nobo, i ta bisa ku e tin “e gloria di Dios.” E stat selestial akí ta bria manera ‘un piedra masha presioso, sí, manera un piedra di yaspe ku ta bria kla manera kristal.’ (Rev. 21:10, 11) Manera nos a mira, e buki di Revelashon ta deskribí e splendor di Herúsalèm Nobo na un manera masha bunita. (Rev. 21:18-21) No ta nada straño ku e salmista a bisa ku e brùit akí ta “den tur su gloria”! No por ta otro, pasobra ta den shelu e kasamentu akí lo tuma lugá.
9 Nan ta hiba e brùit pa su Brùidehòm, kende ta e Rei di e Reino Mesiániko. El a prepará su brùit, purifikand’é “ku e baño di awa pa medio di e palabra.” E brùit ta “santu i sin defekto.” (Efe. 5:26, 27) Anto e brùit mester ta apropiadamente bistí pa e okashon. I esei ta e kaso tambe pasobra su bistí ta “gewef ku hilu di oro,” i ku su “paña tur bòrdá” nan ta ‘hib’é serka e rei.’ Pa e kasamentu ku e Lamchi, ta ‘permití e brùit bisti lenen fini, briante i limpi; pasobra e lenen fini ta representá e echonan hustu di e santunan.’—Rev. 19:8.
“E ORA PA E KASAMENTU DI E LAMCHI A YEGA”
10 Lesa Revelashon 19:7. Na ki tempu e kasamentu di e Lamchi lo tuma lugá? Maske Revelashon 19:7 ta bisa ku e brùit ta “prepará su mes” pa e kasamentu, e versíkulonan ku ta sigui no ta deskribí e kasamentu mes. Nan ta duna un deskripshon bibu di e último fase di e tribulashon grandi. (Rev. 19:11-21) Akaso esaki ta nifiká ku e kasamentu lo tuma lugá promé ku e Rei kompletá su viktoria? Nò. E vishonnan den e buki di Revelashon no ta skirbí den órden kronológiko. Salmo 45 ta mustra ku e kasamentu real akí lo tuma lugá despues ku Hesukristu, e Rei, faha su spada i derotá su enemigunan.—Sal. 45:3, 4.
11 A base di loke Beibel ta bisa, nos por konkluí ku e susesonan lo tuma lugá den e siguiente órden: Promé, “e gran prostituta,” Babilonia e Grandi, ku ta simbolisá e imperio mundial di religion falsu, lo ser eliminá kompletamente. (Rev. 17:1, 5, 16, 17; 19:1, 2) Despues, Kristu lo destruí e restu di Satanas su mundu malbado na Armagedon, “e guera ku lo tuma lugá riba e gran dia di Dios.” (Rev. 16:14-16; 19:19-21) Finalmente, e Rei-Guerero lo kompletá su viktoria, tirando Satanas i su demoñonan den abismo, unda nan lo ta inaktivo, komo si fuera morto.—Rev. 20:1-3.
12 Durante Kristu su presensia, kristiannan ungí ku keda fiel te na morto ta ser resusitá pa biba den shelu. Poko despues di e destrukshon di Babilonia e Grandi, Hesus lo tuma e restu di e 144.000 rumannan ungí pa nan ta den shelu huntu kuné. (1 Tes. 4:16, 17) Konsekuentemente, promé ku e guera di Armagedon kuminsá, tur e personanan ku ta forma e “brùit” lo ser tumá den shelu. Despues di Armagedon, e kasamentu di e Lamchi lo tuma lugá. Esei lo ta sin duda un okashon masha gososo! Revelashon 19:9 ta bisa: “Felis ta esnan invitá na e bankete di kasamentu di e Lamchi.” Sí, e brùit lo ta realmente felis. E Brùidehòm tambe lo ta sumamente felis ya ku tur e miembronan ku ta forma e 144.000 ta huntu kuné. Manera Beibel ta bisa na un manera simbóliko, nan ta
^ ***w14 15/2 pág. 26-27 Pregunta di Lektor***
PREGUNTA DI LEKTOR
Ki motibu e hudiunan di promé siglo tabatin pa ta “den ekspektativa” pa yegada di e Mesías?
▪ Den tempu di Huan Boutista, “e pueblo tabata den ekspektativa di Kristu, i nan tur tabata rasoná den nan kurason tokante Huan: ‘Akaso e ta e Kristu?’” (Luk. 3:15) Dikon e hudiunan tabata spera e Mesías den e tempu ei? Wèl, tin vários motibu.
Pa di promé, despues ku Hesus a nase, Yehova a manda un angel serka algun wardadó di karné ku tabata kuidando nan tounan den kunuku den bisindario di Bètlehèm. E angel a bisa nan: “Awe den e stat di David a nase esun ku lo ta boso Salbador, kende ta Kristu, e Señor.” (Luk. 2:8-11) Despues di esei, “un multitut di angel” a djòin ‘e angel ei, i huntu nan tabata alabá Dios i bisa: “Gloria na Dios ku ta den shelu, i pas riba tera entre hende ku e ta aprobá.”’—Luk. 2:13, 14.
E notisia ei sigur a hasi un gran impakto riba e humilde wardadónan ei. Mesora nan a sali rumbo pa Bètlehèm, i ora nan a haña Hose i Maria i a mira Hesus, e yu chikitu, “nan a konta loke e angel a bisa nan tokante e yu akí.” “Tur hende ku a tende e kosnan ku e wardadónan di karné a konta nan a keda asombrá.” (Luk. 2:17, 18) E ekspreshon “tur hende ku a tende” ta laga nos komprondé ku e wardadónan a konta mas hende, fuera di Hose ku Maria, e notisia tokante Kristu. Anto tantu na kaminda pa bai kas bèk komo ora nan a yega nan pueblo, e wardadónan a sigui “glorifiká Dios i alab’é pa tur loke nan a tende i mira, presis manera el a laga nan sa.” (Luk. 2:20) No tin duda, e wardadónan ei no a tene e bon notisia tokante Kristu pa nan mes!
Di dos motibu ta loke a pasa ora Maria a hiba su promé yu hòmber, Hesus, Herúsalèm pa present’é na Yehova, manera e Lei di Moises ta manda. Na e okashon ei, profeta Ana a “kuminsá gradisí Dios i papia tokante e mucha ku tur esnan ku tabata spera e liberashon di Herúsalèm.” (Luk. 2:36-38; Éks. 13:12) Asina e notisia tokante e yegada di e Mesías a sigui plama.
E di tres motibu tin di haber ku ‘algun astrólogo di Oriente ku a bini Herúsalèm’ mas despues. Nan a puntra: “Na unda esun ku a nase komo rei di e hudiunan ta? Pasobra nos a mira su strea ora nos tabata na Oriente, i nos a bini pa rindi homenage na dje.” (Mat. 2:1, 2) Ora “Rei Heródes i henter Herúsalèm a tende esaki, nan a bira tur aribabou. I el a reuní tur saserdote prinsipal i eskriba di e pueblo i a kuminsá puntra nan na unda e Kristu lo mester a nase.” (Mat. 2:3, 4) Pues, hopi hende a haña e notisia ku e Mesías, ku e hudiunan tabata spera, a yega!
E teksto di Lukas 3:15, ku nos a sita anteriormente, ta indiká ku algun hudiu a pensa ku ta Huan Boutista tabata e Kristu. Pero Huan mes a deskartá e idea ei, bisando: “Esun ku ta bini despues di mi ta mas fuerte ku mi, i mi no ta digno di kita su sandalia. É lo batisá boso ku spiritu santu i ku kandela.” (Mat. 3:11) Huan su komentario sin duda a hasi e hudiunan mas ansioso pa yegada di e Mesías.
Awor, por ta posibel ku e hudiunan di promé siglo a usa e profesia di 70 siman, ku ta registrá na Daniel 9:24-27, pa kalkulá na ki tempu e Mesías lo a yega? Kisas, pero nos no por konfirmá esei. Echo ta ku den tempu di Hesus tabatin hopi interpretashon kontradiktorio enkuanto e 70 simannan ei, i niun di nan no ta kuadra ku nos komprondementu aktual.
Por ehèmpel, e esenenan, ampliamente konosí komo un sekta hudiu, tabata siña hende ku despues di un periodo di kasi 490 aña dos Mesías lo a presentá. Pero nos no sa sigur si e esenenan a usa e profesia di Daniel pa yega na e kalkulashon ei. Asta si esei tabata e kaso, ta difísil pa kere ku e ideanan di un grupo asina, esta, un grupo ku tabata isolá nan mes for di komunidat, por tabatin asina tantu influensia riba e hudiunan.
Durante siglo 2 despues di Kristu, algun hudiu tabata kere ku e 70 simannan tabata referí na e periodo for di destrukshon di e promé tèmpel na aña 607 promé ku Kristu te na destrukshon di e di dos tèmpel na aña 70 di promé siglo. Otronan tabata kere ku e profesia ei a kumpli den siglo 2 promé ku Kristu, durante e époka di e makabeonan. Pues, no tabatin un sistema pa a kalkulá e 70 simannan ei ku tur e hudiunan tabata di akuerdo kuné.
Si e hendenan den promé siglo a komprondé e profesia di 70 siman korektamente, muy probablemente e apòstelnan i otro kristiannan di promé siglo lo a usa e profesia akí pa proba ku ta Hesukristu ta e Mesías primintí i ku el a yega presis na e tempu stipulá. Pero nos no tin prueba ku e kristiannan di promé siglo a hasi esei.
At’akí un otro faktor pa tene kuenta kuné: Vários biaha, e eskritornan di Evangelio a referí na sierto profesianan den e Skritura Hebreo ku a kumpli den Hesukristu. (Mat. 1:22, 23; 2:13-15; 4:13-16) Sinembargo, ni un di nan no a usa e profesia di 70 siman en konekshon ku Hesus.
Pues komo resúmen, nos por bisa: Nos no sa sigur ku e hendenan den tempu di Hesus a komprondé e profesia di 70 siman korektamente. No opstante, e Evangelionan ta duna otro motibunan bálido pakiko e hendenan tabata “den ekspektativa” pa yegada di e Mesías.
[Nota]
Tuma nota ku Beibel no ta bisa ku e angelnan tabata kanta na Hesus su nasementu ma ku nan tabata alabá Dios.
Kisas bo ta puntra: ‘Kon bini e astrólogonan a relashoná e “strea” ku nan a mira den Oriente ku e nasementu di e “rei di e hudiunan”?’ Akaso nan a tende e notisia tokante Hesus su nasementu ora nan tabata biaha den Israel?
Pa un splikashon di nos komprondementu aktual tokante e profesia di 70 siman, wak Presta Atencion na e Profecia di Daniel!, kapítulo 11.
^ ***w14 15/3 pág. 32 Loke Bo Ta Bisa Ta “Sí i na Mes Momento Nò”?***
(2 Kor. 1:17) Al kontrario, Pablo tabata un persona ku a laga Dios su spiritu gui’é. (Gal. 5:16) Semper el a trata otro hende bon; semper e tabatin otro hende su bienestar na bista. Semper su “sí” tabata “sí”!
BO “SÍ” TA “SÍ”?
Awendia, ta masha normal pa hende ku no ta biba segun normanan bíbliko primintí algu i despues keda sin kumpli kuné ora kualke kontratempu surgi òf ora nan haña un opshon mas atraktivo. Den e mundu di komèrsio, no ta tur ora hende su “sí” ta “sí,” tin biaha ni sikiera ora nan akuerdonan ta pretu riba blanku. Hopi hende no ta mira matrimonio, un akuerdo palpabel entre dos persona, komo un kompromiso di bida largu mas. Al kontrario, e kantidat di divorsio ku ta oumentando drástikamente ta mustra bon kla ku hopi hende ta konsiderá voto matrimonial komo un promesa di poko importansia ku fásilmente bo por kibra.—2 Tim. 3:1, 2.
Pero kiko di abo? Bo “sí” ta “sí”? Manera e artíkulo akí a mustra na kuminsamentu, tin biaha nos por haña nos ta kanselá un afsprak, no pasobra nos ta hende inkonfiabel ma debí na un situashon fuera di nos kontrol. Pero, komo kristian, nos mester hasi nos bèst pa kumpli ku nos kompromiso- òf promesanan. (Sal. 15:4; Mat. 5:37) Si bo tin kustumber di hasi esei, lo bo bira konosí komo un persona konfiabel, un persona di palabra i ku semper ta papia bèrdat. (Efe. 4:15, 25; Sant. 5:12) Ora hende realisá ku bo ta un persona konfiabel, nan lo ta mas dispuesto pa skucha bo ora bo ta papia ku nan di e bèrdat tokante Dios su Reino. Pues, laga nos hasi sigur pa semper nos “sí” ta “sí”!
^ ***w14 1/4 pág. 10-12 Bo Por Resistí Tentashon!***
Bo Por Resistí Tentashon!
“Mi no tabatin ningun intenshon di wak pornografia. Pero mi a subi riba Internet i diripiente un propaganda a aparesé. I mi no sa dikon, pero mi a haña mi ta klek riba dje.”—CARLOS.
“Un mucha muhé masha bunita mes a kuminsá flirt ku mi na trabou. Un dia el a bisa mi pa bai hotèl kuné. Mi tabata sa presis kiko e ta ke.”—DAVID.
“AMI por resistí tur kos, pero tentashon si no.” E palabranan akí ta mustra bon kla kon algun hende ta mira tentashon, esta, komo algu ku nan ta anhelá den nan kurason. Sinembargo, tin hende ta konsiderá tentashon komo un enemigu persistente ku nan realmente ke vense. Kiko abo ta pensa di tentashon, bo mester resistié òf no?
Ta klaru ku no ta tur tentashon ta hinka bo den problema grandi. Por ehèmpel, si bo kome un pida bolo ora bo ta riba dieta, probablemente esaki lo no hasi bo hopi daño. Pero si bo entregá na otro tipo di tentashon, esaki por ta desastroso spesialmente ora ta trata di tentashon ku por hiba na inmoralidat seksual. Beibel ta spièrta nos: “Esun ku kometé adulterio . . . ta falta komprondementu; esun ku hasi esaki ta kaba ku su mes.”—Proverbionan 6:32, 33.
Kiko bo mester hasi si diripiente bo haña bo ku e tentashon pa kometé inmoralidat seksual? Beibel ta kontestá: “Esaki ta e boluntat di Dios: pa boso ta santu i pa boso apstené di fornikashon. Kada un di boso mester sa kon pa dominá su mes kurpa den santidat i onor.” (1 Tesalonisensenan 4:3, 4) Kon bo por desaroyá e determinashon, òf ‘willpower,’ ei? Konsiderá tres konseho ku por yuda bo.
Di promé: Tene Kuidou ku Loke Bo Ta Wak
Si nos alimentá nos wowo ku kosnan sensual, esaki sigur lo lanta deseo robes den nos. Hesus a mustra ku tin un konekshon entre wak i deseá ora el a spièrta: “Ken ku sigui wak un muhé ku pashon, ya kaba a kometé adulterio kuné den su kurason.” I usando un eksagerashon, el a konsehá: “Awor bon, si bo wowo drechi ta pone bo trompeká, sak’é tira afó.” (Mateo 5:28, 29) Ta kiko Hesus tabata ke siña nos? Pa nos resistí tentashon, nos mester ta determiná pa aktua i no wak kosnan seksualmente provokativo.
Pa ilustrá esaki: Imaginá ku un lasdó ta las i bo bista kai riba e stralnan. Lo bo keda wak nan? Klaru ku no! Lo bo bira bo kara òf lo bo protehá bo bista. Wèl, meskos bo tin ku hasi si bo bista kai riba algu erótiko, sea imprimí, riba pantaya òf ‘live,’ bo tin ku bira bo kara mesora. Protehá bo mente pa e no ser kontaminá. Huan ta un eks adikto na pornografia. I el a bisa: “Ora mi mira un muhé bunita, hopi biaha mi ta haña gana di keda wak. P’esei mi tin ku fòrsa mi mes pa wak otro kaminda, i mi ta bisa mi mes: ‘Mi tin ku hasi orashon na Yehova! Anto awor!’ Ora ku mi kaba di hasi orashon, e deseo ta kuminsá bai.”—Mateo 6:9, 13; 1 Korintionan 10:13.
Laga nos wak un otro ehèmpel. E hòmber fiel Yòb a bisa: “Mi a sera un pakto ku mi wowonan pa nan no fiha ku deseo riba niun muhé.” (Yòb 31:1, BPK) Bo no ta haña ku nos tambe mester ta determiná pa no kai den tentashon?
Purba esaki: Si bo bista kai riba algu erótiko, bira bo kara mesora. Imitá e eskritor di Beibel ku a pidi Dios den orashon: “Kita mi bista for di banidat.”—Salmo 119:37.
Di dos: Tene Kuidou ku Loke Bo Ta Pensa
Komo ku nos ta imperfekto, tin biaha nos tin ku lucha kontra mal deseo. Beibel ta bisa: “Kada hende ta ser poné na prueba ora e ser atraí i sedusí pa su mes deseo. Anto ora nutri e deseo, e ta duna lus na piká.” (Santiago 1:14, 15) Kon bo por evitá di kai den e trampa ei ku ta sumamente difísil pa libra di dje?
Ora bo haña un mal deseo, kòrda ku abo tin ku disidí kiko bo ta hasi. Lucha kontra e mal deseo; no aliment’é, esta, no keda pensa riba fantasia inmoral. Sak’é for di bo mente. Troy, kende tabata adikto na pornografia riba Internet, a bisa: “Mi a lucha pa saka mal pensamentu for di mi mente dor di enfoká riba pensamentunan positivo. No tabata fásil. Hopi biaha mi tabata kai bèk den e bisio. Pero ku tempu mi a logra kontrolá mi pensamentunan.” Elsa, kende tabata lucha kontra e tentashon pa kometé inmoralidat seksual ora e tabata tiner, a bisa: “Ora mi ta mantené mi mes okupá i ta hasi orashon na Yehova, mi ta logra kontrolá mi mal pensamentunan.”
Purba esaki: Ora kosnan inmoral bini na bo mente, hasi orashon mesora. Lucha kontra mal pensamentu dor di yena bo mente ku “tur loke ta berdadero, tur loke ta digno di konsiderashon serio, tur loke ta hustu, tur loke ta puru, tur loke ta promové stimashon, tur loke hende ta papia bon di dje, tur loke tin birtut i tur loke ta digno di elogio.”—Filipensenan 4:8.
Di tres: Tene Kuidou ku Loke Bo Ta Hasi
Ora un hende haña un mal deseo i na mes momento e hañ’é ku un tentashon i e oportunidat pa satisfasé e deseo, e por kai fásilmente den problema. (Proverbionan 7:6-23) Kon bo por protehá bo mes?
Beibel ta duna e konseho sabí akí: “Un hende prudente ta mira maldat i ta skonde, ma e simpelnan ta sigui bai, i ta haña kastigu pa esei.” (Proverbionan 22:3) Pues, tene kuidou ku loke bo ta hasi. Antisipá situashonnan ku por hinka bo den problema i evitá nan. (Proverbionan 7:25) Filipe, kende a vense su adikshon na pornografia, a bisa: “Mi a pone e kòmpiuter di famia kaminda tur hende por mir’é, i mi a instalá un software pa blòkia sierto informashon indeseabel di Internet. I mi ta bai online solamente ora tin otro hende rònt di mi.” Asina tambe, Troy, kende nos a menshoná kaba den e artíkulo akí, a bisa: “Mi ta evitá di wak pelíkulanan seksualmente provokativo i di anda ku hende ku ta papia di un manera vulgar tokante sèks. Mi no ke hinka mi mes den problema.”
Purba esaki: Onestamente analisá kiko ta bo debilidatnan, i pensa di antemano kon pa evitá situashonnan ku por hinka bo den tentashon.—Mateo 6:13.
NO ENTREGÁ!
Kiko si apesar di bo máksimo esfuerso tòg bo kai den tentashon? No desanimá i no entregá! Beibel ta bisa: “Un hende hustu ta kai shete bes, i ta lanta atrobe.” (Proverbionan 24:16) Sí, nos Tata selestial ta animá nos pa “lanta atrobe.” Abo ta aseptá su yudansa amoroso? Si ta asina, no kansa nunka di aserk’é den orashon, i fortalesé bo fe mediante estudio di Beibel i e reunionnan kristian. I no lubidá Dios su promesa: “Lo mi fortalesé bo, sí, lo mi yuda bo.”—Isaías 41:10.
Carlos, kende nos a menshoná kaba den e artíkulo akí, a bisa: “Mi mester a hasi hopi esfuerso pa vense mi bisio di pornografia. Vários biaha mi a kai bèk den mi bisio, pero Dios a yuda mi, i finalmente mi a logra vens’é.” David, kende tambe nos a menshoná kaba, a bisa: “Fásilmente lo mi por a tene relashon seksual ku mi kolega. Pero, mi a para firme i a bis’é: ‘Nò!’ Bo ta sinti bo hopi bon ora bo tin un konsenshi limpi. I mas importante ainda, mi sa ku Yehova ta orguyoso di mi.”
Ora bo para firme i resistí tentashon, bo por tin sigur ku Dios ta orguyoso di abo tambe!—Proverbionan 27:11.
[Nota]
A kambia e nòmbernan den e artíkulo akí.
[Plachi na página 11]
Ora bo wak algu erótiko, bira bo kara
[Plachi na página 11]
Ora kosnan inmoral bini na bo mente, hasi orashon mesora
[Plachi na página 12]
“Mi ta bai online solamente ora tin otro hende rònt di mi”
^ ***w14 15/4 pág. 19-20 Ningun Hende No Por Sirbi Dos Doño***
spiritual, ta bini di tende nan kòmbersá tokante Yehova dia aden dia afó i di opservá kon nan ta sirbié.
KONSEKUENSIANAN INESPERÁ
8 Promé ku hende bai traha afó i laga nan famia atras, nan ta purba di kalkulá e rísiko- i sakrifisionan ku esei ta enserá, pero poko di nan por premirá tur e konsekuensianan ku esaki ta trese kuné. (Pro. 22:3) Ora Marilyn a bai laga su famia, tantu é komo su kasa i yu a kuminsá sufri e doló emoshonal ku e separashon a kousa. E tempu ei su yu Jimmy tabata chikitu ainda i tabata blo puntr’é: “Dikon Mami no a bai ku mi?” Marilyn a plania pa traha afó pa un par di luna so, pero ora e lunanan a para bira añanan, el a nota kambionan den su famia ku a preokup’é. Jimmy a kuminsá sera den su mes i alehá for di dje. Ku tristesa, Marilyn a bisa: “E no tabata stima mi mas.”
9 Ora mayornan i yunan no ta biba huntu komo un famia, nan por sufri emoshonalmente i pèrdè nan balornan moral. Mas chikí e yunan ta i mas tantu tempu nan keda for di nan mayornan, mas nan keda afektá. Marilyn a splika Jimmy ku tur e sakrifisionan ku e tabata hasi tabata pa Jimmy su mes bon. Pero Jimmy a sinti ku su mama a bandon’é. Na prinsipio, e tabata sinti falta di su mama. Ma despues, ora Marilyn tabata bishitá nan, e no por a soportá di mir’é. Manera sa pasa ku mucha ku ta keda atras, Jimmy a sinti ku su mama no a meresé mas pa e stim’é i obedes’é.—Lesa Proverbionan 29:15.
10 Aunke Marilyn a purba di kompensá su ousensia mandando plaka i regalo, el a ripará ku e tabata alehando for di su yu i, sin ku e tabata ke, e tabata siñ’é pa pone kos material riba balornan spiritual i lasonan familiar. (Pro. 22:6) Por ehèmpel, Jimmy tabata bis’é: “No tin nodi di bini bèk; djis sigui manda regalo.” Marilyn a kuminsá realisá ku lo e no por a kria su yu via karta, yamada di telefòn òf pantaya di kòmpiuter. E di: “Bo no por brasa bo yu òf dun’é un sunchi promé ku e bai drumi via Internet.”
11 Marilyn su relashon ku Yehova i ku su kasá James tambe a bai atras. Su asosiashon ku su rumannan i su aktividat di sirbishi a keda limitá na un dia so pa siman òf asta ménos, i tambe e tabatin ku resistí e intimidashon seksual di su doño di trabou. Komo ku Marilyn i James no tabatin otro pa stèns riba dje ora nan a haña nan ku problema, nan a hera di kai den inmoralidat seksual. Marilyn a bin realisá ku aunke e ku su kasá no a kometé adulterio, nan no por a sigui e instrukshon di Beibel pa satisfasé otro su nesesidat emoshonal i seksual ya ku nan tabata leu for di otro. Nan no por a bira kompartí un kos ku a bini na nan mente, un mirada, un sonrisa òf un karisia; ni nan no por a tene otro su man, brasa otro, ekspresá palabranan di kariño i kumpli ku e “deber” matrimonial. (Kant. 1:2; 1 Kor. 7:3, 5) Tampoko nan no por a adorá Yehova kompletamente huntu ku nan yu. Marilyn a bisa: “Ora mi a siña na un kongreso ku adorashon regular komo famia ta vital pa sobrebibí e dia grandi di Yehova, mi a komprondé ku mi mester bai kas bèk. Mi mester a kuminsá traha di nobo riba mi relashon ku Yehova i mi bida di famia.”
BON KONSEHO I MAL KONSEHO
12 Ora Marilyn a tuma e desishon pa bai kas bèk, e reakshonnan tabata dividí. E ansianonan di su kongregashon di e otro pais a elogi’é pa su fe i kurashi. Ma algun otro ruman ku tambe tabata biba leu for di nan famia sí no a haña esei un bon idea. En bes di sigui su ehèmpel, nan a purba di konvens’é pa e keda. Nan a bis’é: “Un djis akí bo ta bèk. Ora bo bai, di kiko bo ta bai biba?” Na lugá di desanimá otronan ku e tipo di komentarionan ei, kristiannan mester siña “e muhénan mas yòn pa stima nan esposo, pa stima nan yunan, pa nan ta . . . ama di kas diligente,” esta, di nan mes kas, pa ‘hende no papia malu di e palabra di Dios.’—Lesa Tito 2:3-5.
13 Hopi imigrante a lanta den kultura ku ta pone tradishon i kompromiso ku famia, spesialmente ku mayornan, riba tur otro kos. Pa un kristian bai kontra kustumbernan establesé òf e ekspektativanan di famia pa por agradá Yehova, e mester tin un fe fuerte.
14 Un ruman muhé ku yama Carin a splika: “Ora mi yu hòmber Don a nase, ami ku mi kasá tabata traha afó, i ami a kaba di
^ ***w14 1/5 pág. 11 Bo Tabata Sa?***
BO TABATA SA?
Dikon nan tabata kibra pia di kriminal kologá na staka?
E Evangelio di Huan ta bisa ku ora Hesus i dos kriminal tabata kologá na staka di tormento, “e hudiunan a pidi Pilato pa laga kibra pia di e hòmbernan i baha e kurpanan.”—Huan 19:31.
E Lei di Moises a bisa ku kurpa di un kriminal sentensiá na morto “no mester keda kologá henter anochi na e palu.” (Deuteronomio 21:22, 23) E hudiunan aparentemente tabata usa e mesun lei ei pa e hendenan ku e romanonan a ehekutá. Den kaso di Hesus i e dos hòmbernan, si a laga kibra nan pia nan lo a muri mas lihé i lo por a dera nan promé ku sabat kuminsá, esta, promé ku solo baha.
Hopi biaha, nan tabata klaba un hende su man i pia na e staka i despues nan tabata pone e staka para règt. Debí na esaki, e hende ei, ku tur su peso, a keda kologá na e klabunan i esaki a kous’é un doló inmenso. Pa e por a hala rosea, e mester a pusha su kurpa na laira ku yudansa di e klabu den su pianan. Pero si nan a kibra su pianan, lo e no por a pusha su kurpa na laira i lo no a dura muchu pa e muri di stek òf debí ku su sanger a stòp di sirkulá den su kurpa.
Kon nan tabata usa slenger di tira piedra den guera di antigwedat?
David a usa un slenger di tira piedra pa mata e gigante Goliat. Aparentemente, David a siña usa e arma akí tempu ku e tabata un wardadó di karné.—1 Samuel 17:40-50.
Den obranan di arte di tempu bíbliko nos por mira ku tantu e egipsionan komo e asirionan tabata usa slenger. E arma akí tabata trahá di un pida kueru òf paña ku dos strèp òf kabuya pegá na dje. E tiradó di slenger tabata hinka un piedra rondó lizu den e pida kueru òf paña. E piedra a varia di 5 pa 8 centimeter i por a pisa un 250 gram. Despues, e tabata drei e slenger na haltu i tabata laga un di e strèp- òf kabuyanan lòs pa e piedra sali ku un velosidat haltu i logra dal e víktima.
Den Medio Oriente nan a koba saka masha hopi piedra ku sòldánan a usa den gueranan di antigwedat. Probablemente, sòldánan ábil a tira piedra ku por a alkansá un velosidat di entre 160 pa 240 kilometer pa ora. Ekspertonan no tin shen porshento sigur si e alkanse di un slenger ta meskos ku di un flecha, pero slenger definitivamente por ta mes mortal.—Huesnan 20:16.
[Plachi na página 11]
Relieve di tiradónan di slenger Asirio ku ta ataká un stat hudiu
[Rekonosementu]
© Erich Lessing/Art Resource, NY
^ ***w14 15/5 pág. 12-15 Trata Hende den Sirbishi Manera Abo Ke pa Nan Trata Bo***
hende trata mi?’ Di dos, hasi bo máksimo esfuerso pa trata e persona asina.—1 Kor. 10:24.
3 Hopi bes, nos ta sigui e konseho famoso akí di Hesus ora nos ta trata ku nos rumannan den fe. Pero ta nos rumannan so nos mester trata asina? Nò! Ora Hesus a duna e konseho akí, e tabata papiando di e manera ku nos mester trata hende en general, inkluso nos enemigunan. (Lesa Lukas 6:27, 28, 31, 35.) Awor, si asta nos enemigunan nos mester trata bon, kiko di hende ku lo ta “dispuesto pa aseptá e bèrdat ku ta hiba na bida eterno”? Nos no tin muchu mas motibu ainda pa sigui e konseho akí ora nos ta prediká na nan?—Echo. 13:48.
4 P’esei, laga nos trata kuater pregunta ku nos tin ku tene na mente si nos ke tin éksito den sirbishi. Ora nos ta den sirbishi, nos mester puntra nos mes: ‘Ken e persona ku mi ta papiando kuné ta? Unda mi ta papiando kuné?’ Ademas, nos por puntra: ‘Ki ora ta mihó pa papia ku hende? I kon mi mester papia ku nan?’ Manera nos lo mira, e preguntanan akí por yuda nos saka afó kon hende ku nos ta duna testimonio lo ke pa nos trata nan. Di e manera ei, nos por trata nan na e mihó manera posibel.—1 Kor. 9:19-23.
KEN E PERSONA KU MI TA PAPIANDO KUNÉ TA?
5 Kada hende ku nos topa den sirbishi ta un persona riba su mes ku su propio sirkunstansianan, antesedensia i problemanan. (2 Kró. 6:29) Ora bo ta purba di kompartí e bon notisia ku un persona, puntra bo mes: ‘Si ami tabata e persona ei, kon lo mi tabata ke ser tratá? Lo mi gusta pa hende saka nan konklushon tokante mi persona òf husga mi sin ku nan konosé mi? Òf lo mi a preferá pa nan siña konosé mi komo persona?’ E preguntanan akí por yuda nos trata kada hende komo un persona riba su mes.
6 Ningun hende no ke tin mal nòmber. Laga nos duna un ehèmpel: Komo kristian, nos tur ta hasi nos bèst pa sigui e konseho di Beibel ku ta bisa “laga boso palabranan semper ta ku grasia.” (Kol. 4:6) Pero komo ku nos ta imperfekto, tin biaha nos ta bisa algu ku nos ta lamentá despues. (Sant. 3:2) Por ehèmpel, si nos tabatin un mal dia, por sosodé ku nos ta papia malu ku un persona. Si esei sosodé, nos lo no ke pa e persona kana bisa ku nos tin mal manera; mas bien, nos lo ke pa e komprondé ku esei no ta nos kustumber. Awor, nos tambe no mester mustra e mesun komprondementu ei pa otro hende?
7 P’esei, ora bo topa un persona den sirbishi ku ta parse rabiá òf ta trata bo malu, lo bo no tin ku dun’é benefisio di duda? Kisas e tin hopi preshon na trabou òf na skol? E tin problema serio ku salú? Den hopi kaso, doñonan di kas ku na promé instante a trata Testigunan di Yehova malu ta reakshoná bon ora e Testigunan trata nan ku suavedat i rèspèt.—Pro. 15:1; 1 Ped. 3:15.
8 Den sirbishi nos ta topa tur sorto di hende. Den e último añanan, esklabo fiel a publiká mas ku 60 eksperensia den E Toren di Vigilansia, den e seri “Beibel Ta Kambia Bida di Hende.” Anteriormente algun di e hendenan den e eksperensianan akí tabata ladron, buraché, miembro di gang òf adikto na droga; otronan tabata polítiko, lider religioso, hende ku tabata kore tras di un karera òf hende ku tabatin un bida inmoral. No opstante, nan tur a tende e bon notisia, a aseptá un estudio di Beibel, a hasi kambio den nan bida i a bini den e bèrdat. P’esei, nunka nos mester asumí ku sierto hendenan lo no aseptá e mensahe di Reino. (Lesa 1 Korintionan 6:9-11.) Al kontrario, nos mester ta konsiente ku “tur sorto di hende” por bini den e bèrdat.—1 Kor. 9:22.
UNDA MI TA PAPIANDO KU E PERSONA?
9 Hopi bes nos ta bai na kas di e hendenan pa papia ku nan. (Mat. 10:11-13) Nos kas ta importante pa nos; nos ke pa e ta un lugá kaminda nos tin nos privasidat i ta sinti nos safe. P’esei, nos ta apresiá mashá ora hende ta mustra rèspèt pa nos kas i otro propiedat ku nos tin. Pues, ora nos ta den sirbishi, nos tambe mester mustra rèspèt pa kas di otro hende.—Echo. 5:42.
10 Komo ku nos ta biba den un tempu pèstá ku krímen, hopi doño di kas no ta konfia hende straño. (2 Tim. 3:1-5) Nos tin ku tene kuidou pa nos no hasi nan mas deskonfiá. Kon asina? Wèl, suponé ku bo a yega na un kas i ta yama ma niun hende no ta sali. Podisé bo por haña gana di habri kurá, kana drenta, wak den bentana òf kana rònt di e kas pa wak unda e doño di kas ta. Un doño di kas lo gusta pa bo hasi esei? Kiko e bisiñanan lo pensa? Ta bèrdat ku nos ke hasi e trabou di prediká kabalmente. (Echo. 10:42) Sí, ta bon ku nos ta ansioso pa haña tur hende. (Rom. 1:14, 15) Pero ta sabí pa evitá tur loke por pone hende den nos teritorio rabia. Apòstel Pablo a skirbi: “Nos no ke hasi nada ku ta duna otro hende motibu pa trompeká, pa hende no kritiká nos sirbishi.” (2 Kor. 6:3) Si nos ta mustra rèspèt pa kas i otro propiedat di hende den nos teritorio, nan por sinti nan atraí na e bèrdat.—Lesa 1 Pedro 2:12.
KI ORA TA MIHÓ PA PAPIA KU HENDE?
11 Mayoria di nos tin un bida drùk. P’esei, pa nos por kumpli ku nos obligashonnan, nos ta pone prioridat i ta plania bon kon nos ta usa nos tempu. (Efe. 5:16; Flp. 1:10) I si algu inesperá kambia nos programa, nos por sinti nos malu. P’esei nos ta apresiá mashá ora otro hende ta tene kuenta ku nos programa i ta komprondé ora nos no por dediká muchu tempu na nan. Awor, teniendo kuenta ku e konseho ku Hesus a duna na Mateo 7:12, kon nos lo por mustra rèspèt pa e hendenan ku nos ta prediká na dje?
12 Nos tin ku purba di saka afó ki ora ta mihó pa prediká den nos teritorio. Un manera ku nos por hasi esei ta di puntra nos mes: ‘Ki ora generalmente hende den nos teritorio sa ta na kas? Ki ora nan lo ta mas dispuesto pa skucha nos?’ Unabes nos sa kontesta pa e preguntanan ei, ta bon pa nos adaptá nos programa pa nos por prediká durante e oranan ei. Na algun parti di mundu, ta mihó pa bai di kas pa kas atardi òf atardi lat. Si esei ta e kaso kaminda bo ta biba, lo bo por ahustá bo programa pa bo por prediká tambe durante e oranan ei? (Lesa 1 Korintionan 10:24.) Nos por ta sigur ku Yehova lo bendishoná kualke sakrifisio ku nos ta hasi pa prediká durante e oranan ku ta kumbiní e hendenan den nos teritorio.
13 Kon otro nos por mustra rèspèt pa e hendenan ku nos ta prediká na dje? Por ehèmpel, ora nos haña un persona ku ke skucha nos, nos mester dun’é un bon testimonio pero nos no mester abusá di su hospitalidat i keda papia muchu largu kuné. Podisé e doño di kas a plania pa hasi algu otro ku ta importante p’e. Si e bisa ku e ta okupá, nos por bis’é ku nos lo ta breve, i nos mester kumpli ku nos palabra. (Mat. 5:37) Na final di nos kòmbersashon, ta bon pa nos puntra e persona ki dia nos lo por bolbe serka dje. Algun publikadó tabatin bon resultado ora nan a bisa: “Mi tin gana di bolbe pa nos por sigui kòmbersá. Ta mihó mi bèl bo òf manda un mensahe promé ku mi bini?” Ora nos ta adaptá nos programa na e hendenan den nos teritorio, nos ta sigui e ehèmpel di Pablo, kende ‘no tabata buska su mes benefisio, sino mas bien di e mayoria a fin ku nan por haña salbashon.’—1 Kor. 10:33.
KON MI MESTER PAPIA KU HENDE?
14 Imaginá bo ku un dia bo ta risibí un yamada di un persona ku bo no konosé. E persona akí ta puntra bo ki tipo di kuminda bo ta gusta. Bo ta kuminsá puntra bo mes ta ken e persona akí ta i kiko e ke realmente. Pa desensia, kisas bo ta kòmbersá un ratu kuné pero despues, probablemente, bo ta terminá e kòmbersashon. Awor imaginá bo ku e persona ku ta yama ta identifiká su mes. E ta bisa bo ku e ta traha riba tereno di nutrishon i, na un manera bondadoso, e ta bisa bo ku e tin algun informashon útil pa bo. Probablemente lo bo ta mas dispuesto pa skuch’é ya ku nos tur ta gusta pa hende laga nos sa ken nan ta i kiko ta nan propósito. Awor, kon nos por trata hende ku nos topa den sirbishi ku e mesun kortesia òf rèspèt?
15 Den hopi teritorio, nos mester laga e doño di kas komprondé bon kla kiko ta e propósito di nos bishita. Ta bèrdat ku nos tin informashon ku ta balioso pa e doño di kas. Pero imaginá bo ku bo no ta identifiká bo mes ni ta bisa kiko ta e propósito di bo bishita i ta bula kuminsá bo presentashon di e siguiente manera: “Si Señora por a solushoná un di e problemanan ku mundu ta konfrontá, kua di nan Señora lo a solushoná?” Nos sa ku e propósito di e pregunta ei ta pa saka afó kiko e persona ta pensa pa nos por kuminsá papia tokante Beibel. Sinembargo, e doño di kas lo por puntra su mes: ‘Ta ken e hende straño akí ta, i pakiko e ta hasi mi e pregunta akí?’ Pa esei no sosodé, nos tin ku sòru pa e doño di kas sintié trankil. (Flp. 2:3, 4) Kon nos por hasi esei?
16 Un superintendente biahero ta hasié asin’akí: Despues di kumindá e doño di kas i introdusí su mes, e ta bis’é: “Awe nos ta duna tur hende den e área akí e tratado akí: Bo Ke Haña Sa e Bèrdat? E ta kontestá seis pregunta ku hopi hende ta hasi. Ata bo ehemplar aki.” E ruman a bisa ku ta parse ku mayoria di hende ta sinti nan mas trankil ora nos laga nan sa kiko ta e propósito di nos bishita. Asina ta mas fásil pa kuminsá un kòmbersashon. Despues, e superintendente biahero ta puntra e persona: “Bo a yega di pensa riba un di e preguntanan akí?” Si e doño di kas skohe un pregunta, e ruman ta habri e tratado i ta trata e kontesta ku Beibel ta duna riba e pregunta ei. Si no ta asina, e ruman mes ta skohe un pregunta i sigui ku e kòmbersashon pa e doño di kas no sintié malu. Klaru ku tin hopi manera pa kuminsá un kòmbersashon. Den algun área, kisas e doñonan di kas ta ferwagt mas ku djis un saludo promé ku nos bisa kiko ta e propósito di nos bishita. Pues, si nos ke pa hende skucha nos ku smak, nos tin ku adaptá nos presentashon na nan.
SIGUI E REGLA DI ORO KONTINUAMENTE DEN BO SIRBISHI
17 Pues, kua ta algun manera ku nos por sigui e Regla di Oro ora nos ta den sirbishi? Wèl, nos ta trata kada hende komo un persona riba su mes. Nos ta mustra rèspèt pa kas i otro propiedat di e hendenan. Nos ta hasi esfuerso pa partisipá den sirbishi ora nos tin mas chèns di haña hende na kas i ora nan tin tempu pa skucha nos. Ademas, nos ta introdusí nos mensahe na un manera ku hende den nos teritorio ta haña gana di skucha nos.
18 E echo ku nos ta trata hende den nos teritorio manera nos ke pa nan trata nos tin hopi benefisio. Sí, ora nos ta trata hende na un manera bondadoso i ta tene kuenta ku nan sintimentunan, nos ta laga nos lus bria, nos ta mustra ku nos ta sigui prinsipionan bíbliko i ta duna gloria na nos Tata selestial. (Mat. 5:16) Ademas, e manera respetuoso ku nos ta trata hende por atraé nan na e bèrdat. (1 Tim. 4:16) I sea ku hende ta aseptá e bèrdat òf nò, nos lo tin e satisfakshon ku nos ta hasiendo nos bèst pa kumpli ku nos sirbishi kabalmente. (2 Tim. 4:5) P’esei, nos tur mester imitá apòstel Pablo, kende a skirbi: “Mi ta hasi tur kos pa kousa di e bon notisia, pa mi por kompartié ku otro hende.” (1 Kor. 9:23) Pa nos logra esei, laga nos semper trata hende den sirbishi manera nos ke pa nan trata nos.
^ ***w14 1/6 pág. 3 Un Epidemia Mundial***
TÓPIKO PRINSIPAL | KIKO DIOS TA PENSA DI HUMAMENTU?
Un Epidemia Mundial
Humamentu ta un asesino kruel.
El a mata 100.000.000 hende den e último siglo.
E ta kaba ku 6.000.000 bida pa aña.
E ta mata un promedio di ún persona kada seis sekònde.
I no ta parse ku e situashon akí lo kambia tampoko.
Outoridatnan riba tereno di salubridat ta kalkulá ku si e situashon akí sigui asina, pa aña 2030 e promedio anual di morto kousá pa humamentu lo bula 8.000.000. Ademas, nan ta pronostiká ku pa fin di siglo 21 humamentu lo kaba ku bida di 1.000.000.000 hende.
No ta hende ku ta huma so ta bira víktima di tabako. Nan famia tambe ta bira víktima, ya ku nan ta sufri daño emoshonal i ta keda perhudiká finansieramente. Ademas, tur aña 600.000 hende ta muri pa motibu di e huma ku nan ta hala aden di otro hende ku ta huma. En realidat, tur hende ta paga pa e konsekuensianan pasobra e gastunan di kuido médiko tambe ta subi.
Na kontraste ku otro epidemianan ku ta pone dòkternan hasi hopi esfuerso pa haña un kura, e problema di humamentu akí ta fásil pa resolvé i su solushon ta bon konosí. E direktor general di e Organisashon Mundial di Salú, dòkter Margaret Chan, a bisa: “Ta hende mes ta kousa e epidemia di tabako; pero si gobièrnu i komunidat uni nan esfuersonan, nan lo por solushoná e problema akí.”
Nunka promé tabatin tantu esfuerso asina di parti di paisnan rònt mundu pa kombatí e problema serio di salú akí. For di ougùstùs 2012, mas o ménos 175 pais a bai di akuerdo pa tuma medida pa limitá uso di tabako. Sinembargo, forsanan poderoso ta sigui promové e epidemia akí. Tur aña e industria di tabako ta gasta miles di miónes di dòler na propaganda pa trèk kliente nobo, foral hende muhé i adulto hóben ku ta biba den paisnan den desaroyo. Ademas, komo ku tabako ta krea un adikshon asina fuerte, e kantidat di hende ku ta muri di humamentu entre e mil mion humadónan ta keda haltu. Si nan no stòp di huma, e kantidat di morto lo oumentá konsiderablemente den e siguiente kuater dékadanan.
Propaganda pa humamentu i adikshon na nikotina ta pone ku hopi hende ta keda pegá na un hábito ku nan ta deseá di vense. Esaki ta presis loke a pasa ku Naoko, kende a kuminsá huma for di yòn. E manera ku medionan di komunikashon ta pinta humamentu a lag’é kere ku e ta masha kos. Aunke tantu su mama komo su tata a muri di kanser na pulmon, tòg el a sigui huma miéntras ku e tabata lanta su dos yu muhénan. Naoko a atmití: “Mi tabatin miedu di haña kanser i mi tabata preokupá pa e salú di mi yunan, pero tòg mi no por a laga sigaria para. Mi a kere ku nunka lo mi por a stòp di huma.”
Apesar di esei, Naoko á stòp di huma. El a haña e motivashon pa vense su hábito for di e mesun fuente ku a yuda miónes di otro hende keda liber di tabako. Ki fuente esaki ta? Wak e siguiente artíkulo.
[Nota]
E medidanan akí ta entre otro: informá komunidat tokante e peligernan di humamentu, limitá propaganda ku ta promové humamentu, hisa belasting riba tabako i organisá programanan pa yuda hende stòp di huma.
^ par. 15 (Rom. 16:1-27) Mi ke introdusí na boso nos ruman muhé Febe, kende ta sirbi den e kongregashon na Senkrea. 2 Risibié gustosamente den Señor na un manera digno di e santunan, i sea asina bon di yud’é ku kiko ku e por tin mester, pasobra e mes tambe a duna prueba di ta defensor di hopi ruman, inkluso di mi mes. 3 Kumindá Priska i Akila pa mi, mi kompañeronan di trabou den Kristu Hesus. 4 Nan a riska nan bida pa mi, i no ta ami so ta gradisidu na nan, sino tambe tur e kongregashonnan di e nashonnan. 5 Kumindá tambe e kongregashon ku ta reuní na nan kas. Kumindá mi ruman stimá Epeneto, kende ta un di e promé frutanan di Asia pa Kristu. 6 Kumindá Maria, kende a traha hopi duru pa boso. 7 Kumindá Andróniko i Yunias, mi famia i a la bes mi kompañeronan di prizòn. Nan ta hòmbernan ku e apòstelnan konosé bon, i nan tin mas tempu ku mi den union ku Kristu. 8 Kumindá Ampliato pa mi, mi ruman stimá den Señor. 9 Kumindá Urbano, nos kompañero di trabou den Kristu, i tambe Stagis, mi ruman stimá. 10 Kumindá Apeles, esun aprobá den Kristu. Kumindá e hendenan di kas di Aristóbulo. 11 Kumindá Herodion, mi famia. Kumindá e hendenan di kas di Narsiso ku ta den Señor. 12 Kumindá Trifena i Trifosa, muhénan ku ta trahando duru den Señor. Kumindá Pèrsis, nos ruman muhé stimá, pasobra el a traha hopi duru den Señor. 13 Kumindá Rufo, e sirbidó sobresaliente di Señor, i tambe su mama, ku ta manera un mama pa mi. 14 Kumindá Asunkrito, Flegon, Hermes, Patrobas, Hermas, i e rumannan huntu ku nan. 15 Kumindá Filólogo i Yulia, Nereo ku su ruman muhé, i tambe Olimpas i tur e santunan huntu ku nan. 16 Kumindá otro ku un sunchi santu. Tur e kongregashonnan di Kristu ta manda kumindá boso. 17 Awor bon, mi ta urgi boso, rumannan, pa vigilá esnan ku ta kousa desunion i ku ta pone hende trompeká, lokual ta bai kontra di e siñansa ku boso a haña; evitá nan. 18 Pasobra e tipo di hendenan ei no ta esklabo di Kristu, nos Señor, sino esklabo di nan propio barika; i ku palabra dushi i labiamentu, nan ta sedusí kurason di hende inosente. 19 Tur hende a haña sa di boso obedensia, i p’esei mi ta masha kontentu ku boso. Pero mi ke pa boso ta sabí den loke ta bon, ma inosente den loke ta malu. 20 Pa loke ta e Dios ku ta duna pas, pronto lo e aplastá Satanas bou di boso pia. E bondat inmeresí di nos Señor Hesus sea ku boso. 21 Timoteo, mi kompañero di trabou, ta manda kumindá boso, i tambe Lusio, Yason i Sosipatro, mi famianan. 22 Ami, Tersio, kende a skirbi e karta akí, ta manda kumindá boso den Señor. 23 Mi anfitrion Gayo, na ken su kas henter e kongregashon ta reuní, ta manda kumindá boso. Erasto, e mayordomo di e stat, ta manda kumindá boso, i tambe su ruman Kuarto. 24 —— 25 Awor bon, gloria sea na Dios, esun ku por hasi boso firme di akuerdo ku e bon notisia ku mi ta deklará i e predikashon tokante Hesukristu, konforme e revelashon di e sekreto sagrado ku a keda wardá den silensio pa hopi tempu, 26 pero ku awor a keda revelá i anunsiá mediante e skritura profétiko riba òrdu di e Dios eterno, a fin ku tur nashon lo por tin fe i ser obediente na dje; 27 sí, na Dios, e úniko ku ta sabí, sea gloria pa semper pa medio di Hesukristu. Amèn.